
Notă de sinteză

 

În lucrarea de faţă prezint problematica parteneriatului public–privat (PPP), înţeleasă ca modalitate de cooperare între sectorul public şi cel privat. Fiind o instituţie juridică relativ nouă şi fără un statut juridic clar definit în prezent la nivelul Uniunii Europene, am dorit să prezint cele mai importante caracteristici ale acesteia şi având în vedere că România a adoptat în 2002 o legislaţie specifică în acest domeniu: OG nr. 16/2002 privind contractele de parteneriat public–privat (Monitorul Oficial nr. 94/2 februarie 2002), aprobată prin Legea nr. 470/2002 (Monitorul Oficial nr. 559/30 iulie 2002) şi modificată prin OUG nr. 15/2003 (Monitorul Oficial nr. 204/28 martie 2003). HG nr. 612/2002 a aprobat normele metodologice de aplicare a OG nr. 16/2002 (Monitorul Oficial nr. 481/5 iulie 2002). 

În prima parte a lucrării am trecut în revistă noţiunea, diverse poziţii exprimate referitor la această instituţie, precum şi reglementările comunitare aplicabile PPP. 

În partea a doua am luat în discuţie legislaţia, practicile administrative, soluţiile elaborate în jurisprudenţă, care ar putea fi aplicate şi PPP (cazul Franţei), precum şi măsurile propuse în patru state membre ale UE (Franţa, Germania, Olanda şi Marea Britanie). Trebuie precizat că, deşi discuţiile privind viitoarea configurare a acestei instituţii juridice sunt foarte actuale la nivelul Uniunii, nu toate statele membre au legislaţie specială destinată acestui sector. Cu toate acestea, în cazul tuturor statelor membre există diverse mecanisme de atragere a resurselor existente în sectorul privat în cadrul sectorului privat. 

Cea mai importantă utilizare a diverselor forme de PPP priveşte finanţarea infrastructurii de transport, de mediu ori sociale. Ca o dovadă a noutăţii acestei instituţii stă faptul că, în practică, PPP nu are o denumire unitară în cadrul realităţilor juridice ale statelor membre. 

În privinţa stadiului actual de evoluţie al acestei instituţii juridice, trebuie spus că PPP sunt supuse dispoziţiilor privitoare la contractul de concesiune sau la cele privind delegarea serviciului public (cazul Franţei şi, totodată, principala poziţie a Comisiei Europene), ori reglementărilor privitoare la achiziţiile publice (cazul Germaniei). Olanda a instituit, după cum se va vedea, mai mult un sistem de practici administrative care au adaptat legislaţia cu caracter general acestei instituţii. 

În această materie, modul este reprezentat de către Marea Britanie, care are o legislaţie specială destinată formelor de PPP, ea fiind statul membru al UE care a iniţiat politici publice, legislaţie şi practici administrative specifice. PPP are o denumire particulară: Iniţiativa de Finanţare Privată (IFP). 

De asemenea, am încercat să explic, prezentând realităţile de la nivel naţional, care sunt cauzele diferenţelor de abordare ale posibilităţilor de colaborare între sectoarele public şi privat, în cazul Franţei şi, respectiv, Marii Britanii. 

Mai trebuie precizat şi faptul că, pe de o parte, în contextul necesităţilor însemnate de finanţare a infrastructurii în cazul României, în calitatea sa de stat candidat la UE, şi, pe de altă parte, al constrângerilor bugetare, instituţia PPP, legislaţia şi practicile administrative dobândesc o însemnătate deosebită.

 

 

 

I. Introducere

 

Există un număr mare de opţiuni de implicare a sectorului privat în finanţarea şi derularea proiectelor de infrastructură de transporturi ori de mediu care, în mod tradiţional, au reprezentat un domeniu rezervat sectorului public. În practică, pot fi concepute două limite ale problemei finanţării proiectelor: într-o abordare extremă, sectorul public deţine toate responsabilităţile pentru finanţarea, construirea, exploatarea şi întreţinerea bunurilor, împreună cu responsabilitatea asumării tuturor riscurilor asociate, iar în altă abordare, sectorul privat îşi asumă toate aceste responsabilităţi. Marea majoritate a PPP vizează o abordare de mijloc, conform căreia riscurile şi responsabilităţile se împart între sectorul public şi partenerii privaţi1. 

În ultimii ani s-a înregistrat o creştere a cooperării între sectoarele public şi, respectiv, privat în privinţa dezvoltării şi operării infrastructurii de mediu şi de transporturi. În statele membre ale UE acest fapt s-a explicat parţial datorită privatizării utilităţilor publice, apariţiei operatorilor multinaţionali de utilităţi şi reanalizării generale a cheltuielilor publice, pentru atingerea criteriilor de convergenţă de la Maastricht. A fost necesară, prin urmare, diversificarea surselor de finanţare2. 

Avantajele acestui tip de finanţare ar fi următoarele3:

- accelerarea realizării infrastructurii: PPP permite sectorului public schimbarea accentului dinspre cheltuielile de capital spre fluxul de venituri înregistrat prin plata serviciilor puse astfel la dispoziţie. Proiectele se pot derula chiar şi în situaţia în care disponibilitatea capitalului public este redusă;

- implementarea rapidă: trecerea responsabilităţii pentru concepere şi realizare în sarcina sectorului privat, împreună cu plăţile legate de punerea la dispoziţie a acelui serviciu reprezintă stimulente semnificative pentru sectorul privat de a realiza în termen mai scurt astfel de proiecte;

- reducerea costurilor generale: proiectele PPP care implică servicii operaţionale şi de întreţinere asigură stimulente semnificative pentru sectorul privat, în sensul minimizării costurilor generale ale unui proiect, ceea ce este mai dificil de atins în cadrul constrângerilor existente în procesul bugetar tradiţional din sectorul public;

- o mai bună alocare a riscurilor: unul din principiile de bază este acela că PPP reprezintă alocarea riscului către partea care este capabilă să îl administreze la cel mai mic cost. Scopul său este cel al optimizării, mai curând decât cel al maximizării transferului de risc, pentru asigurarea atingerii valorii maxime;

- stimulente mai bune pentru derulare: alocarea riscului proiectului ar trebui să stimuleze partenerul contractual din sectorul privat să îşi îmbunătăţească managementul şi performanţa proiectului respectiv. În baza majorităţii proiectelor PPP, plata deplină către acesta se va realiza dacă sunt îndeplinite standardele cerute pentru servicii;

- îmbunătăţirea calităţii serviciilor: experienţa internaţională sugerează faptul că, prin PPP, calitatea serviciilor realizate este mai bună decât cea atinsă prin sistemul tradiţional al achiziţiilor publice;

- generarea de venituri suplimentare: sectorul privat poate genera venituri suplimentare din partea terţilor, reducând astfel costurile oricăror subvenţii necesare din partea sectorului public4;

- întărirea managementului public: prin transferarea responsabilităţii pentru furnizarea de servicii publice, autorităţile publice vor acţiona în calitate de autorităţi de reglementare şi se vor centra pe planificarea serviciilor şi pe monitorizarea performanţelor, în locul managementului curent de servicii publice5. 

Procesul PPP este apreciat a fi extrem de dinamic6, iar caracteristicile particulare ale majorităţii acordurilor vizează circumstanţele factuale, multe dintre componentele individuale utilizare pentru realizarea şi structurarea parteneriatelor specifice7 putând fi utilizate pentru abordări diverse ale acestor acorduri. Prin urmare, nu poate fi vorba despre un singur model de PPP. 

PPP reprezintă un parteneriat între sectorul public şi cel privat în scopul punerii la dispoziţie a unui proiect ori a unui serviciu, care este furnizat în mod tradiţional de către sectorul public. Fiecare dintre părţile contractuale are anumite avantaje în raport cu cealaltă parte, în privinţa derulării sarcinilor specifice. 

În baza contractelor PPP, părţile contractuale din sectorul privat devin furnizori pe termen lung de servicii, mai curând decât simpli realizatori de active, combinând responsabilităţile de concepere, construire şi exploatare, cu posibilitatea finanţării activelor în scopul furnizării serviciilor necesare sectorului public. În consecinţă, se poate spune că misiunea sectorului public se realizează prin intermediul sectorului privat. 

În prezent, în plan internaţional, nu s-a realizat standardizarea nomenclatorului utilizat pentru descrierea procesului de parteneriat8. De asemenea, la nivelul dreptului comunitar, nu există o definiţie specifică a PPP. Fiecare tip de acord este definit prin legislaţia comunitară particulară care reglementează structurile operaţionale şi sistemul de achiziţii publice. Cu toate acestea, Comunicarea de interpretare asupra concesiunilor, publicată de către Comisia Europeană, sugerează faptul că, în scopul distincţiei concesiunilor9 de alte tipuri de PPP, caracteristica acestui din urmă acord priveşte transferul riscului către partea privată. Acest criteriu permite definirea fiecărui tip de PPP în funcţie de legislaţia relevantă şi de metodele utilizate pentru selectarea părţilor private. În timp ce posibilităţile de alegere a structurilor PPP sunt nelimitate în privinţa formelor financiare şi juridice, Comisia consideră că PPP pot fi definite în raport cu regulile care reglementează alegerea partenerilor privaţi, precum şi selecţia şi aplicarea procedurilor de achiziţii publice. În consecinţă, PPP, indiferent dacă privesc activităţi şi/sau servicii, sunt:

- reglementate de către dispoziţiile detaliate ale directivelor asupra achiziţiilor publice;

- acoperite de către regulile şi principiile Tratatului, astfel cum sunt reflectate în Comunicarea de interpretare şi în jurisprudenţă10. 

 

 Tipuri de parteneriate

Oportunităţi de implicare a sectorului privat în proiectele tradiţionale de achiziţii publice.

În statele candidate la UE, guvernele au apelat la achiziţiile publice pentru dezvoltarea infrastructurii lor. Ministerele ori agenţiile guvernamentale au elaborat planuri de priorităţi referitoare la necesităţi privind proiectele individuale. 

În baza modelului tradiţional de achiziţii publice, agenţiile guvernamentale pot utiliza serviciile sectorului privat pentru conceperea şi construirea infrastructurii, utilizând contracte individuale încheiate în funcţie de criterii de competitivitate. Totuşi, potrivit acestui model, participarea sectorului privat nu depăşeşte, de regulă, aceste funcţii. 

Există trei abordări privind atribuirea funcţiilor publice către sectorul privat11: prin concesiune operaţională (operating leases), prin acorduri de exploatare (operating agreements) sau prin intermediul contractelor de servicii (service contracts)12. 

Proiecte integrate şi oportunităţi operaţionale. Parteneriatele integrate implică transferul de responsabilităţi pentru conceperea, construirea şi exploatare unui singur obiectiv (amenajări) sau a unui grup de obiective de către un partener din sectorul privat. Este cazul BOT, care prezintă avantajul combinării responsabilităţii funcţiilor disparate de obicei (concepere, construire şi întreţinere) într-o singură entitate. 

Proiecte în parteneriate şi oportunităţi de investiţii. Acordurile PPP pot implica şi finanţarea din partea sectorului privat pentru proiecte care, în alte condiţii, ar fi finanţate în totalitate de către stat. Aceste tipuri de acorduri sunt atractive în special pentru că ele permit implementarea unor noi surse de capital şi eficienţa în exploatare. Este cazul concesiunilor13 sau a vânzării de active sau de părţi din entităţile deţine de către stat către sectorul privat14.

PPP de tipul concesiunii15. Potrivit tipului de concesiune pură, PPP în sectorul privat îşi asumă întreaga investiţie. Părţile, cea publică şi, respectiv, cea privată, divid ex ante riscurile identificate prin acorduri contractuale privind responsabilităţile, riscurile şi finanţarea. De asemenea, guvernul suportă riscul legislativ, pe când partea privată îşi asumă riscurile de construcţie şi cele comerciale. 

Tipurile de PPP sub forma concesiunii sunt cele mai răspândite în practică16. 

PPP de tipul unei societăţi în participaţie17. PPP de acest tip reprezintă un angajament comun (joint commitment) al sectorului public şi al celui privat, încheiat pe durata ciclului de viaţă al proiectului respectiv. În această situaţie, participarea la investiţie a sectorului privat este mai redusă de 100%. Părţile împart responsabilitatea, riscul şi finanţarea, în calitate de acţionari într-o societate publică. Deşi există excepţii, de regulă părţile împart riscurile şi profiturile în funcţie de proporţia deţinută la capitalul proiectului18. 

Forme mixte de PPP

Pe lângă PPP de tipul concesiunii ori al societăţii în participaţie, există şi alte tipuri de parteneriate. Astfel, una din aceste forme priveşte divizarea parteneriatului în mai multe subproiecte deţinute în totalitate de către autorităţile publice, precum şi în prerogativa de control a proiectului global. În cazul formelor mixte, cel puţin unele dintre subproiecte aparţin sectorului privat, în calitate de concesiuni private ori alte forme19. 

Aplicarea acestor forme mixte de PPP pare să capete o acceptare din ce în ce mai mare în proiectele având o complexitate însemnată şi care pot fi divizate în subproiecte20. 

 

Cadrul juridic aplicabil

Investiţiile PPP sunt influenţate de către ierarhia regimurilor juridice21 (acquis–ul comunitar, legislaţia naţională, precum şi reglementările municipale şi regionale). 

Cerinţele legislaţiei naţionale

În baza legislaţiei naţionale pot fi adoptate mai multe soluţii pentru facilitarea introducerii acordurilor de tip PPP:

- alegerea unui acord cu sectorul privat care reduce riscurile asociate deficienţelor legislaţiei în vigoare, utilizând, de exemplu, un contract de administrare în scopul distribuţiei ori transferurilor operaţionale (BOT) pentru furnizorii en gros, în situaţia în care cerinţele de performanţă în privinţa colectării sau cerinţele impuse furnizării de servicii subvenţionate impun un risc inacceptabil pentru partenerul privat;

- alegerea unui partener privat care este capabil de administrarea riscului legislativ/ de reglementare, de exemplu, în cazul unor reguli valutare nefavorabile ori celor privind repatrierea profitului, ceea ce facilitează contractarea companiilor locale;

- incorporarea unor garanţii explicite în contract;

- încurajarea instituirii unor mecanisme eficiente de reglementare şi de garantare. 

Conform Ghidului publicat de către Comisia Europeană22, o cerinţă pe care ar trebui să o îndeplinească legislaţia naţională ar fi aceea a stabilirii rolurilor şi responsabilităţilor pentru toate părţile contractuale şi asigurarea faptului că se află în vigoare sisteme eficiente de reglementare şi de monitorizare a PPP. De asemenea, este necesară, în situaţia conceperii şi evaluării proiectelor PPP, acordarea unei atenţii speciale incertitudinilor cauzate de evoluţia legislaţiei naţionale şi a structurii de reglementare. 

Astfel, trebuie acordată o atenţie şi următoarelor aspecte:

- impactul legislaţiei în privinţa garantării unei concurenţe deschise şi corecte, în special în privinţa selectării operatorilor de utilităţi23; 

- potenţiala schimbare a statutului juridic, a drepturilor şi obligaţiilor părţilor contractante. Această situaţie cuprinde şi analizarea potenţialelor schimbări în privinţa proprietăţii activelor respective;

- extinderea şi eficacitatea reglementărilor de control şi monitorizare a sectorului public, precum şi a sistemelor de asigurare a conformităţii condiţiilor contractuale. 

Elemente constitutive ale contractului de proiect

Un PPP implică numeroase părţi contractuale şi, prin urmare, un număr corespunzător de acorduri contractuale. În timp ce denumirea acestor instrumente juridice se poate schimba, documentele contractuale trebuie, totuşi, să includă:

- acordul de proiect, care reprezintă principalul document juridic cuprinzând drepturile şi obligaţiile celor două părţi contractante;

- menţiunile de performanţă, care includ toate cerinţele tehnice, financiare şi de servicii ale autorităţii contractante; aceste menţiuni fac parte integrantă din acordul de proiect şi definesc obligaţiile părţilor în legătură cu atingerea acestora;

- garanţiile colaterale, care asigură legături directe între autoritatea contractantă şi subcontractorii individuali desemnaţi de către contractor. Principalul scop al garanţiilor este acela de a acorda autorităţii contractante beneficiul unei obligaţii independente în legătură cu activitatea derulată de către subcontractori. Aceste garanţii permit, în plus, operaţiunile de subrogaţie;

- acordurile directe reglementează relaţiile dintre autoritatea contractantă şi finanţatorii externi, inclusiv Comisia Europeană, prin intermediul unui memorandum de finanţare.

Acquis–ul comunitar în materie

Procesul de achiziţii publice este reglementat, la nivelul UE, printr-o serie de directive: 

- lucrări – Directiva Consiliului 93/37/CEE;

- furnizarea de bunuri – Directiva Consiliului 93/36/CEE;

- servicii – Directiva Consiliului 92/50/CEE;

- utilităţi – Directiva Consiliului 93/38/CEE.

Primele trei directive sunt denumite generic „directivele clasice"24. Are, de asemenea, importanţă practică şi Comunicarea de interpretare privind concesiunile în baza dreptului comunitar (2000/C121/02), publicată de către Comisia Europeană. 

În privinţa PPP, primul pas este reprezentat de către alegerea directivei relevante, pentru a se stabili care dintre directive („directivele clasice” ori directiva asupra utilităţilor) este aplicabilă. 

 

 Regulile şi principiile dreptului comunitar aplicabile concesiunilor şi formelor asemănătoare de PPP

1. Egalitatea de tratament25

Potrivit jurisprudenţei constante a CEJ, „principiul general al egalităţii de tratament, adică interdicţia discriminării pe temeiul naţionalităţii, reprezintă unul din principiile fundamentale ale dreptului comunitar. Acest principiu impune interdicţia de tratament diferit pentru situaţiile asemănătoare, în cazul în care diferenţa de tratament nu este justificată de motive obiective”26. 

Într-o hotărâre privind aplicarea regulilor şi principiilor Tratatului achiziţiilor publice, Curtea a afirmat că „principiul egalităţii de tratament, cuprins în art. 52 şi 59 din Tratat, interzice nu numai discriminarea evidentă, întemeiată pe naţionalitate, dar şi toate formele disimulate de discriminare care, prin aplicare altor criterii de distincţie, conduc, în fapt, la acelaşi rezultat”27. Principiul egalităţii de tratament implică, în special, ca regulile jocului să fie cunoscute de către toţi participanţii28. 

În cazurile Storebaelt şi, respectiv, Bus Wallons, Curtea a precizat modul de aplicare a principiului egalităţii de tratament în domeniul achiziţiilor publice, afirmând, pe de o parte, că respectarea acestui principiu impune ca toate ofertele să fie conforme cu condiţiile cuprinse în caietul de sarcini în scopul garantării unei comparaţii obiective între oferte, iar pe de altă parte că, în situaţia în care o autoritate contractantă ţine cont de o modificare adusă ofertelor iniţiale doar pentru un ofertant, acesta din urmă este avantajat în raport cu concurenţii săi, ceea ce aduce atingere egalităţii de tratament a ofertanţilor şi, respectiv, transparenţei procedurii. În plus, Curtea a constatat că „procedura de comparare a ofertelor trebuie respectată în toate etapele acesteia, împreună cu principiul egalităţii de tratament a ofertanţilor şi cu cel al transparenţei, astfel încât toţi ofertanţii să dispună de aceleaşi şanse în formularea termenilor ofertelor lor”29.

Aplicarea acestui principiu concesiunilor şi altor forme asemănătoare de PPP implică faptul că autoritatea contractuală (concedentul) este liber să aleagă procedurile de formulare a ofertei şi de fixare a cerinţelor pe care trebuie să le îndeplinească ofertanţii, împreună cu diversele etape ale procedurii30. 

De asemenea, dacă în anumite situaţii, autorităţile contractante nu au posibilitatea definirii necesităţilor proprii în termeni tehnici suficient de precişi, acestea vor solicita oferte alternative susceptibile de a aduce soluţii diferite unei probleme exprimate în termeni generali. 

  

2. Transparenţa

Comisia a constatat că aproape toate statele membre au instituit reguli şi practici administrative în materia concesiunilor şi a formelor asemănătoare de PPP, care precizează că organismele care doresc să atribuie administrarea unei activităţi economice unui terţ trebuie, în scopul asigurării unui minim de transparenţă, să facă publică intenţia lor, urmând modalităţi potrivite31. În general, alegerea acestor modalităţi revine autorităţilor contractante32. 

CEJ a afirmat că principiul transparenţei reprezintă un corolar al principiului egalităţii, care vizează asigurarea efectului util al garantării unor condiţii de concurenţă loiale. 

 

3. Proporţionalitatea

Principiul proporţionalităţii este recunoscut prin jurisprudenţa Curţii „ca făcând parte din principiile generale ale dreptului comunitar”33, el impunându-se în mod egal autorităţilor naţionale în aplicarea dreptului comunitar34, acestea din urmă dispunând totuşi de o marjă discreţionară însemnată35.

Principiul proporţionalităţii impune ca orice măsură aleasă să fie necesară şi potrivită în privinţa obiectivului urmărit36. Prin urmare, în alegerea măsurilor adoptate de către un stat membru trebuie să se apeleze la acelea care implică cele mai reduse perturbaţii pentru exercitarea unei activităţi economice37. 

Aplicarea acestui principiu concesiunilor şi formelor asemănătoare de PPP lasă loc autorităţilor contractante să definească în special cerinţele de performanţă, menţiunile tehnice şi obiectivul urmărit, impunând totodată ca orice măsură aleasă să fie necesară şi potrivită obiectivului fixat38.

 

4. Recunoaşterea reciprocă

Principiul recunoaşterii reciproce a fost elaborat de către CEJ şi a fost precizat în mod progresiv în cadrul jurisprudenţei privitoare la libera circulaţie a bunurilor, persoanelor şi serviciilor. Conform acestui principiu, un stat membru trebuie să accepte produsele şi serviciile furnizate de către operatori economici din alte state ale Uniunii, în măsura în care aceste produse şi servicii răspund într-un mod echivalent obiectivelor legitime urmărite de către statul membru destinatar39. 

Aplicarea acestui principiu concesiunilor şi altor forme asemănătoare de PPP implică, în special, ca statul membru în care este realizată prestaţia să fie obligat să accepte menţiunile tehnice, controlul, titlurile, certificatele şi calificările necesare în alt stat membru, în măsura în care acestea sunt recunoscute, prin echivalenţă, de către statul destinatar al prestaţiei40. 

 

5. Excepţiile prevăzute de către Tratat

Restricţiile privind libertatea de stabilire şi, respectiv, libertatea de asigurare a serviciilor nu pot fi admise decât dacă sunt justificate de către unul din motivele indicate în art. 55 şi 56 din Tratat. În ceea ce priveşte art. 55 (care permite restricţii pentru activităţile care participă cu titlu ocazional la exercitarea autorităţii publice), Curtea a subliniat41 că, „în ceea ce priveşte derogarea de la regula fundamentală a libertăţii de stabilire, art. 55 din Tratat trebuie să primească o interpretare care limitează la ceea ce este strict necesar pentru apărarea intereselor statelor membre care pot fi protejate, în baza acestei dispoziţii”. O astfel de excepţie trebuie limitată la activităţile menţionate în art. 52 şi 59 care, printre altele, privesc participarea directă şi specifică la exercitarea autorităţii publice42. 

În consecinţă, excepţia instituită de către art. 55 trebuie limitată la cazurile în care concesionarul sau partenerul participă în mod direct şi specific la exercitarea autorităţii publice. Astfel, activităţile îndeplinite în baza unei obligaţii sau a unei exclusivităţi stabilite prin lege sau calificată de către autorităţile naţionale drept serviciu public nu implică în mod automat această excepţie43. Este adevărat că activitatea delegată de către puterile publice are, în principiu, o conotaţie de utilitate publică, însă acest fapt nu semnifică faptul că, în mod automat, această activitate participă la exercitarea autorităţii publice44. 

Principiul proporţionalităţii impune ca orice măsură care restrânge exercitarea libertăţilor menţionate în art. 52 şi 59 să fie necesară şi potrivită în privinţa atingerii obiectivelor urmărite. Acest lucru implică, în special, că, în alegerea măsurilor care garantează realizarea obiectivului urmărit, statul membru trebuie să vizeze acele măsuri care aduc o atinge mai mică exercitării acelor libertăţi. 

 

6. Protecţia drepturilor persoanelor private

În jurisprudenţa constantă a Curţii privitoare la libertăţile fundamentale din Tratat, s-a afirmat că deciziile de refuz sau de respingere trebuie motivate şi trebuie să poată fi atacate de către destinatari prin intermediul recursului jurisdicţional. Aceste cerinţe sunt de aplicabilitate generală, ele vizând tradiţiile constituţionale comune ale statelor membre şi, totodată, ele fiind consacrate prin Convenţia Europeană a Drepturilor Omului. 

Ele sunt în mod egal aplicabile particularilor care apreciază a fi lezaţi în privinţa atribuirii unei concesiuni sau în cazul alegerii unui partener în cazul PPP.

 

Regimul juridic aplicabil concesiunii şi contractelor asemănătoare

Pentru realizarea şi/sau administrarea marilor infrastructuri, precum şi pentru asigurarea anumitor servicii, autorităţile contractante pot utiliza mecanisme juridice precum concesiunea, ori contractele asemănătoare sau alte modalităţi de atribuire de drepturi speciale sau exclusive45. Recursul la astfel de instrumente conduce, în multe situaţii, la constrângeri bugetare asupra autorităţilor publice, ceea ce conduce la o atenţie mai mare acordată unei administrări mai bune a serviciilor publice. 

În privinţa regimului juridic aplicabil acestor contracte, autorităţile contractante din statele membre ale UE au uneori tendinţa de a considera că respectivele contracte nu sunt supuse regulilor comunitare privitoare la atribuirea contractelor şi, prin urmare, nu aplică măsurile necesare pentru garantarea transparenţei şi deschiderii faţă de concurenţă. Conform Comisiei Europene46, chiar şi în cazul concesiunii ori a contractelor asemănătoare acesteia, autorităţile contractante trebuie să respecte dispoziţiile Tratatului UE, în special regulile privitoare la libertatea de circulaţie a bunurilor şi serviciilor, precum şi principiile fundamentale referitoare la nediscriminare, egalitatea de tratament, transparenţa şi recunoaşterea reciprocă. Pe de altă parte, în baza directivei „lucrărilor publice”, statele membre sunt ţinute de regulile privind publicitatea în situaţia recursului la concesiunea de lucrări publice. Comisia Europeană a apreciat că nerespectarea principiilor fundamentale înscrise în Tratat nu este justificată, pentru că periclitează buna funcţionare a pieţei interne47. 

În viitor, se poate avea în vedere includerea regulilor privitoare la concurenţa pentru atribuirea drepturilor exclusive de prestare a serviciilor publice în sistemul concesiunilor. 

În situaţia achiziţiilor publice aflate sub limitele valorice prevăzute de către directive, anumite autorităţi contractante consideră că acele achiziţii publice nu sunt supuse nici unei dispoziţii comunitare, atribuindu-le fără respectare regulilor concurenţei. Totuşi, potrivit Comisiei Europene48, acordarea achiziţiilor publice reduse valoric unui anumit contractant trebuie să respecte dispoziţiile Tratatului UE privitoare la libera circulaţie a bunurilor şi serviciilor, precum şi principiilor fundamentale enunţate mai sus. 

Procedura de atribuire 

Complexitatea şi varietatea proiectelor face extrem de dificilă conceperea unei abordări unitare la nivelul Uniunii în privinţa achiziţiilor publice şi a procedurilor de atribuire. La nivelul statelor membre au fost elaborate diverse practici în această privinţă49. Proiectele naţionale cu valoare redusă nu implică, ca regulă generală, aplicarea regulilor referitoare la achiziţiile publice50. În situaţia în care proiectele au bugete care depăşesc 3,5 milioane euro, aplicarea regulilor privind achiziţiile publice este obligatorie. 

În privinţa marilor proiecte de transport există două directive la nivelul UE: cea privind lucrările publice şi, respectiv, cea referitoare la utilităţi (care au dispoziţii diferite în privinţa procedurilor de atribuire). În majoritatea cazurilor, datorită caracterului autorităţii contractante, regimul juridic aplicabil este constituit de directiva privind lucrările publice. Astfel, iniţiatorul va putea să atribuie contractele sale întreprinderilor în cadrul ofertei de concesionare, în baza art. 3(4) din această directivă.

În sectorul utilităţilor, căruia i se aplică Directiva 93/38/CEE, există o flexibilitate apreciabilă, în privinţa adoptării procedurii de atribuire, de către autoritatea contractantă. Astfel, de exemplu, această autoritate poate alege procedura negociată, după publicarea anunţului, ceea ce îi permite să negocieze cu potenţialul contractor în cursul atribuirii contractelor (art. 20(1) din directivă). Mai mult, există posibilitatea de a încheia „acorduri–cadru”, pentru crearea de relaţii contractuale pe termen lung între autoritatea contractantă şi partenerii săi (art. 1(5) din Directiva 93/38/CEE).

Procedurile menţionate de către directive sunt, în general, utilizate de către autorităţile publice în scopul asocierii finanţării private în derularea lucrărilor referitoare la proiecte majore ale infrastructurii. Cu toate acestea, structurile complexe instituite pentru negocierea finanţării proiectelor poate implica explorarea anumitor opţiuni complementare, precum51:

- posibilitatea eliberării deţinătorilor concesiunilor de utilităţi de constrângerile impuse prin regulile concurenţiale curente, în măsura în care acordarea unor drepturi speciale asupra utilităţilor este supusă principiilor publicităţii şi transparenţei (asemenea procedurii menţionate în Directiva privind lucrările publice);

- aprecierea dimensiunii reţelei asigură posibilitatea, în anumite condiţii, de impunere, pentru deţinătorul contractului de concesiune, a construirii şi operării unor secţiuni complementare ale reţelei;

- iniţiativa (revenind în parte sectorului privat), de a veni cu propuneri neimpuse de către guvernul naţional de a întreprinde construirea şi operarea unui anumit proiect. În această situaţie, acţiunile trebuie adoptate de către statele membre prin consultare cu Uniunea pentru facilitarea iniţiativelor private care cuprind oferte spontane de concesiune, acoperind elaborarea, construirea, finanţarea şi operarea proiectelor de infrastructură. 

În privinţa celor două directive, au fost luate în discuţie mai multe opţiuni. S-a convenit o clarificare suplimentară a modului în care aceste directive se pot aplica proiectelor majore de infrastructură (cum ar fi TEN52). S-a luat în discuţie şi posibilitatea unor modificări legislative, cum ar fi, de exemplu, adoptarea unei Directive speciale privind achiziţiile publice pentru concesiunile de infrastructură, care să asigure un cadru juridic special pentru PPP pe termen lung53, cu o flexibilitate sporită în raport de contractele tradiţionale pentru lucrări publice sau pentru furnizarea de servicii publice atribuite sectorului privat. 

Regulile naţionale şi comunitare privind achiziţiile publice ar putea reprezenta o piedică în situaţia aplicării lor pentru proiectele majore de infrastructură. Prin aplicarea unor reguli restrictive în scopul asigurării corectitudinii concurenţei, s-ar putea descuraja flexibilitatea necesară negocierilor şi modificării menţiunilor complexe cuprinse în ofertele prezentate, în cursul procedurilor de ofertare. 

 

Diferenţe de abordare a PPP în statele membre ale UE

Metodele de finanţare privată a lucrărilor publice s-au dezvoltat recent în multe state membre. Este vorba de contracte pe termen lung care privesc un aport de finanţare privată, ceea ce le diferenţiază în mod net de sistemul achiziţiilor publice54. 

Aplicarea diferită a dreptului european conduce la diferenţe juridice, situaţie existentă şi în privinţa contractelor de concesiune. Astfel, în Belgia, Spania şi Portugalia, calificarea contractului de concesiune a lucrărilor publice este rezervată concesiunilor de lucrări cu o exploatare de lungă durată şi cu plată publică. În schimb, în Germania, Franţa şi Italia nu există o astfel de încadrare. 

În actualul stadiu de evoluţie al instituţiei juridice a contractului PPP, conceptele contractuale europene nu sunt unitare, nici la nivelul Uniunii, şi nici la nivelul statelor membre. În unele state, PPP este considerat a fi achiziţie publică, iar în altele un contract de concesiune. 

Contractele de tip Private Finance Initiative (PFI) din Marea Britanie sunt încheiate pe un termen foarte lung, iar clauzele contractuale sunt negociate în întregime. De asemenea, ele comportă o plată în întregime publică, conform unui transfer al riscurilor mai mult sau mai puţin importante către sectorul privat. 

 

Opinia Comisiei Europene privind PPP

Conceptul PPP priveşte diversele modalităţi prin care capitalul privat participă la finanţarea şi operarea infrastructurii şi serviciilor publice. Rolul pe care îl joacă autorităţile publice în astfel de parteneriate variază semnificativ. Comisia Europeană nu intenţiona să intervină în deciziile statelor membre privitoare la finanţarea şi operarea infrastructurilor şi serviciilor publice de către sectorul public sau de către cel privat, o dată ce aceste decizii ţin de responsabilitatea fiecărui stat membru în parte55. Totuşi, Comisia are datoria de a institui un cadru juridic care să permită dezvoltarea acestor forme de parteneriat, garantând totodată respectarea regulilor de concurenţă şi a principiilor fundamentale din Tratat. 

În prezent, doar concesiunile de lucrări publice sunt supuse unor reguli specifice instituite la nivel de directivă, o dată ce concesiunile de servicii, contractele de servicii publice ori alte forme de parteneriat implicând asigurarea de servicii nu sunt reglementate. Regulile din Tratat şi principii precum tratamentul egal şi nediscriminarea sunt, în mod evident, aplicabile, însă nu pot fi implementate întotdeauna cazurilor specifice. 

În interesul simplificării şi al clarificării, Comisia are în vedere următoarele acţiuni de instituire a unor principii uniforme pentru toate tipurile de concesiuni56. 

Într-o primă etapă, Comisia urma să redacteze un document interpretativ care să explice şi să accentueze regulile şi principiile pe baza cărora ar urma să se aplice contractele de concesiune. În acest context, Comisia urma să analizeze toate formele de PPP, pentru a stabili dacă şi în ce măsură regulile privind achiziţiile publice pot constitui un cadru juridic potrivit pentru asigurarea conformităţii cu regulile Tratatului şi fără a împiedica evoluţia acestor forme de cooperare57. În acelaşi mod, Comisia intenţiona să soluţioneze anumite probleme urgente de interpretare care au apărut în legătură cu Reţelele Trans–Europene58. 

În a doua etapă, Comisia urmăreşte promovarea unor amendamente la directivele în vigoare, pentru acoperirea tuturor formelor de concesiuni, care nu sunt încă supuse reglementării comunitare. Scopul urmărit ar fi acela al garantării faptului că toţi partenerii sunt aleşi în baza regulilor concurenţiale comunitare59.

Unul din aspectele PPP este acela al tendinţei spre privatizare, prin care autorităţile publice transferă sectorului privat responsabilitatea de îndeplinire a sarcinilor pe care primele le-au îndeplinit anterior. Acest proces poate lua forme diferite, de la un simplu transfer de active spre acorduri mai complexe. Acestea din urmă pot combina transferul de proprietate dinspre un organism public spre sectorul privat şi instituirea unei relaţii contractuale (cumpărarea de bunuri sau servicii, concesiuni etc.) între organismul public şi entitatea privatizată în discuţie. Opţiunea privatizării intră în întregime în competenţa statelor membre. Cu toate acestea, Comisia trebuie să asigure eliminarea tuturor obstacolelor care ar putea apărea în cursul tranzacţiilor. În acest sens, este evident că regulile şi principiile cuprinse în Tratat, în special art. 34, 52, 59 şi 67 privind libera circulaţie a bunurilor, dreptul de stabilire, libertatea de asigurare a serviciilor şi libera circulaţie a capitalului au o aplicare valabilă în ceea ce priveşte transferul de active către cumpărătorii privaţi. 

 

II. Abordarea PPP în unele state membre ale UE

 

1. Franţa

Consideraţii generale

În Franţa a fost adoptată Legea 93–122 din 29 ianuarie 1993 care a reglementat, printre altele, regimul concesiunilor şi al activităţilor conexe (delegarea serviciului public)60. Anterior, în 1955 a fost adoptată o lege privind regimul autostrăzilor şi concesiunii acestora, care stabilea principiul conform căruia utilizarea autostrăzilor este gratuită, însă statul putea concesiona construirea şi exploatarea acestora. Această lege a permis crearea societăţilor cu capital mixt, care au contribuit la dezvoltarea reţelei rutiere în Franţa. 

Conform dreptului francez, nu există un regim juridic unitar al concesiunilor de lucrări publice. Astfel, există dispoziţii privitoare la achiziţiile publice, în Codul privind achiziţiile publice61, precum şi reglementări vizând concesiunile, reprezentate de către legi sectoriale. Acestor dispoziţii de ordin legal, li se adaugă jurisprudenţa Consiliului de Stat, care a stabilit definiţia şi principiile generale ale concesiunilor62. 

Caietele de sarcini tip şi contractele–tip au fost instituite încă de la începutul secolului XX. Standardizarea lor, facultativă sau obligatorie, a contribuit la uniformizarea şi securizarea sistemului contractual public. 

De asemenea, ca regulă generală, în dreptul francez, libertatea contractuală este recunoscută persoanelor publice şi, datorită capacităţii juridice generale a acestor persoane, ele pot încheia contracte, recurgând la formele dreptului privat. Prin urmare, nu se pune problema de stabilire a existenţei unei abilitări legale a organismelor de drept public pentru încheierea unor astfel de contracte. Totuşi, această libertate contractuală este limitată de numeroase restricţii şi interdicţii, care privesc, în principal, protecţia domeniului public, respectarea diverselor principii, cum ar fi cel al egalităţii, precum şi regulile contabilităţii publice. 

Distincţia între achiziţii publice şi concesiuni are o importanţă fundamentală în dreptul francez, deoarece regimul aplicabil achiziţiilor publice priveşte nu numai regulile de selectare, ci şi conţinutul contractelor încheiate. Cele două tipuri, achiziţiile publice şi gestiunea delegată63 (căreia îi aparţine şi concesiunea) limitează libertatea contractuală. Aplicarea acestei dihotomii stricte a fost utilizată şi de către Consiliul de Stat în jurisprudenţa sa. Astfel, conform acesteia, în activitatea de construire şi de întreţinere a construcţiilor publice, co-contractantul este remunerat printr-un preţ plătit pe o perioadă de mai mulţi ani de către colectivitatea publică respectivă, iar nu printr-o redevenţă de utilizare. De aceea, contractul trebuie reglementat de către Codul privind achiziţiile publice. Art. 350 din Cod, în prezent abrogat, interzice practica plăţii diferenţiate64. 

Concesiunea serviciului public se caracterizează, în special, prin alegerea intuitu personae a concesionarului de către colectivitatea publică. Această libertate de alegere este justificată prin durata îndelungată a contractului de concesiune. În prezent, concesiunea este considerată a fi un mod suplu de administrare, care permite o multitudine de combinaţii. De asemenea, concesiunea nu este rezervată doar serviciilor publice cu caracter industrial sau comercial, ci şi serviciilor publice administrative65.

Configurarea actuală a dreptului francez impune o reflexie specială privind dispozitivele care permit valorificarea domeniului public pentru colectarea capitalului necesar realizării unei infrastructuri publice. 

Prin două hotărâri, din 1902 şi, respectiv, 1910, Consiliul de Stat a stabilit principiul mutabilităţii contractelor administrative66. Astfel, administraţia deţine competenţa de modificare unilaterală a contractului, în interesul serviciului public, însă, întotdeauna corelată cu o indemnizare a pierderilor concesionarului. Comparativ, un astfel principiu nu există în sistemul juridic al Marii Britanii. 

De asemenea, evoluţiile tehnice, precum cele ale necesităţilor de funcţionare a serviciului public, precum şi cele ale utilizatorilor trebuie integrate contractului. În anumite contracte, mutabilitatea (adaptarea la caracterul specific al nevoilor) este reglementată în mod expres de către clauzele contractuale. 

Se ridică şi problema cadrului juridic care să permită modificările necesare adaptărilor inevitabile ale contractelor pe termen lung. În absenţa unei legislaţii speciale şi a jurisprudenţei relevante, părţile contractului pot recurge la un expert desemnat de comun acord sau la un arbitru, ori chiar la o anumită autoritate de reglementare. 

Eventuala reglementare particulară a PPP trebuie să privească relaţia între o autoritate publică (ori colectivitate publică) şi o întreprindere, în scopul atribuirii unor drepturi (contractuale sau nu) pentru exercitarea unei activităţi economice. Trebuie evitată confuzia între acest tip de relaţii de parteneriat şi noţiunea de serviciu public, astfel cum este ea reglementată în dreptul francez67. 

În prezent, dreptul comunitar priveşte doar concesiunile stricto sensu, ele fiind insuficiente pentru asigurarea siguranţei relaţiilor de tip PPP în ansamblul lor. Doar Directiva 93/37 privind achiziţiile publice de lucrări defineşte şi reglementează concesiunile de lucrări publice. 

De asemenea, în privinţa adoptării unui viitor instrument juridic comunitar pentru PPP, MEDEF insistă pentru precizarea consideraţiilor de interes public care ar putea justifica exercitarea de către o autoritate publică a unei activităţi economice care să beneficieze de drepturi speciale sau exclusive sau de ajutor de stat, principiul trebuind să fie cel al concurenţei. Acolo unde este cazul, excepţiile trebuie să fie strict limitate şi să se aplice exclusiv activităţilor care reprezintă o participare directă şi specifică la exercitarea autorităţii publice, iar nu activităţilor de utilitate publică sau tuturor serviciilor de interes economic general68. 

Pe de altă parte, noţiunea „in house" ar trebui supusă unei interpretări foarte restrictive, în privinţa delegării activităţilor economice fără utilizarea regulilor concurenţiale, sub pretextul că organismul în cauză este mai mult sau mai puţin supus controlului, şi utilizând justificarea că el va supune concurenţei contractele pe care le încheie69. 

Poziţia franceză vizează posibilitatea extinderii definiţiei concesiunii, pentru cuprinderea noilor tipuri de PPP, cadrul juridic aplicabil acestora din urmă fiind, în prezent, neclar. Definiţia trebuie să reflecte forme contractuale şi juridice foarte variabile, caracterizate prin finalitatea lor funcţională: asocierea sau relaţia între o persoană de drept public şi o întreprindere în scopul exercitării unei activităţi economice, care nu trebuie să se rezume la vărsarea unui capital pentru înfiinţarea unei noi societăţi sau pentru derularea unei activităţi. 

Noţiunea de PPP nu este, prin urmare, reductibilă la un simplu parteneriat financiar şi nici la cea de înfiinţare de organisme al căror capital mixt este controlat de către sectorul public împreună cu cel privat. Prin urmare, definiţia PPP trebuie să fie teleologică şi să permită cuprinderea tuturor formelor juridice care au ca finalitate atribuirea de către o autoritate publică terţilor (organism privat, public sau mixt) a unei misiuni de exercitare a unei activităţi economice de interes general sau a unui drept de exercitare a acestei activităţi cu drepturi speciale sau exclusive70. 

Legislaţia franceză obligă colectivităţile publice să încadreze fie în sfera achiziţiilor publice, fie în cea a delegării serviciilor publice, contractele pe care le încheie cu întreprinderile private. Numeroase forme de relaţii sunt declarate interzise de facto, printre care unele forme de parteneriat de lungă durată cu finanţare din partea întreprinderilor. De asemenea, potrivit dreptului francez se pot concepe mai multe tipuri de contracte de parteneriat: contractul de locaţiune a emfiteozei71, contract de vânzare cu termen etc. 

Delegarea serviciului public este definită ca fiind acţiunea prin care o colectivitate publică încredinţează administrarea serviciului public unei persoane juridice de drept public sau privat. Noţiunea a fost instituită prin Legea din 6 februarie 1992 (art. 52, ulterior abrogat prin art. 39 din Legea 93–122) privind administrarea teritorială a Republicii şi prin Legea 93–122 din 29 ianuarie 1993 (art. 38).

Astfel, art. 38 din Legea 93–122 dispune:

Delegările de servicii publice persoanelor juridice de drept public sunt supuse de către autoritatea care le deleagă (delegantul) unei proceduri de publicitate care să permită prezentarea mai multor oferte concurente, în condiţiile prevăzute printr-un decret al Consiliului de Stat.

Colectivitatea publică prezintă lista candidaţilor admişi să prezinte o ofertă, după examinarea garanţiilor lor profesionale şi financiare, precum şi a capacităţii lor de asigurare a continuităţii serviciului public şi egalităţii utilizatorilor în faţa serviciului public.

Colectivitatea adresează fiecărui candidat un document care defineşte caracteristicile cantitative şi calitative ale prestaţiilor, precum şi, acolo unde este cazul, condiţiile de tarifare a serviciului public pentru utilizatori. 

Ofertele astfel prezentate sunt negociate liber de către autoritatea responsabilă, de persoana publică care deleagă serviciul public (delegantul), care, ca urmare a acestor negocieri, alege delegatarul. 

Ca regulă, potrivit art. 49 din Legea 93–122, convenţiile de delegare a serviciului public trebuie să aibă o durată limitată. 

Prin Legea din 29 august 2002 „Siguranţa internă”72 au fost prevăzute reguli speciale pentru a se permite cesiunea lucrărilor publice care ar putea avea caracteristicile PPP prin obiectul lor: construcţia, întreţinerea şi administrarea unor imobile aparţinând închisorilor şi comisariatelor, apelându-se la finanţare privată73. 

În privinţa contractelor care încredinţează exploatarea unui serviciu de interes general, se realizează distincţia între concesiuni de lucrări publice şi concesiunea de servicii publice. 

La nivelul Uniunii, reglementarea contractelor de exploatare în domeniul transportului de călători este inclusă în proiectul de Regulament privitor la serviciile publice de transport74. 

De asemenea, potrivit MEDEF75, Comunicarea interpretativă a Comisiei vizează concesiunile de lucrări şi, respectiv, cele de servicii, însă ea nu menţionează caracterul particular al acestora.

De aceea, criteriul cel mai potrivit pentru operarea unei distincţii ar trebui să fie obiectul contractului, pentru a se identifica totodată responsabilitatea administrării unui serviciu sau a unui echipament. Criteriul riscului poate fi luat şi el în considerare, însă doar în mod complementar76. 

În materia achiziţiilor publice77, Decretul nr. 2001–210 din 7 martie 2001 privind Codul achiziţiilor publice a abrogat vechiul Cod al achiziţiilor publice. 

Achiziţiile publice sunt definite ca fiind „contractele încheiate cu titlu oneros cu persoanele publice sau private de către persoanele juridice de drept public menţionate în art. 2, pentru a răspunde necesităţilor în materie de lucrări, bunuri sau servicii” (art. 1(I) din decret). 

Art. 2 precizează domeniile cărora li se aplică noul cod: 

1. achiziţiile publice încheiate de către stat, organismele publice, altele decât cele cu caracter industrial şi comercial, colectivităţile teritoriale şi organismele lor publice;

2. achiziţiile încheiate în baza unui mandat acordat de către o persoană publică menţionată în art. 1, sub rezerva eventualelor modificări de ordin legislativ. 

Art. 3 precizează materiile care nu sunt reglementate de către acest cod:

1. contractele încheiate de către persoanele publice menţionate în art. 2 cu un co-contractant asupra căruia exercită un control compatibil celui exercitat propriilor servicii şi care realizează esenţialul activităţilor sale pentru această persoană publică, cu condiţia ca, acest co-contractant să nu fie una din persoanele publice menţionate în art. 2;

2. contractele de servicii încheiate de către una din persoanele publice menţionate în art. 2 cu o altă persoană publică sau cu una din persoanele menţionate în art. 9 din Legea nr. 91–3 din 3 ianuarie 1991 privitoare la transparenţa şi regularitatea procedurilor de achiziţii publice78 şi care sunt supuse anumitor reguli de publicitate, contracte prin care, în baza unei dispoziţii adoptate legal, se acordă drepturi exclusive care au ca efect rezervarea exercitării unei activităţi de către acea persoană;

3. contractele care au ca obiect achiziţia sau închirierea de terenuri, construcţii existente sau de alte bunuri imobile, sau care privesc alte drepturi asupra acestor bunuri, cu excepţia situaţiei în care aceste contracte cuprind clauze privind finanţarea preţului;

4. contractele care au ca obiect, cumpărarea, dezvoltarea, producerea sau coproducerea de programe cu organismele de radiodifuziune, sau cumpărarea unor timpi de antenă;

5. contractele care au ca obiect împrumuturi sau angajamente financiare, care sunt destinate acoperirii unei necesităţi de finanţare sau operaţiunilor de trezorerie, serviciilor privitoare la emiterea, cumpărarea, vânzarea sau transferul de titluri şi de instrumente financiare ori serviciile Băncii Franţei sau Sistemului European al Băncilor Centrale;

6. contractele privitoare la programele de cercetare–dezvoltare la care o persoană publică contribuie fără să le finanţeze integral şi în urma cărora nu dobândeşte complet rezultatele acestora;

7. contractelor de mandat;

8. contractele privitoare la bunuri, lucrări sau servicii încheiate în contul unei organizaţii internaţionale;

9. contractele privitoare la bunuri, lucrări sau servicii încheiate pentru aplicarea unui acord internaţional privind staţionarea de trupe;

10. contractele privitoare la bunuri, lucrări sau servicii încheiate prin aplicarea unui acord internaţional între Franţa şi una sau mai multe state terţe, în vederea realizării sau exploatării unui proiect sau a unei lucrări;

11. contractele care au ca obiect cumpărarea de opere de artă sau de antichităţi ori de obiecte de colecţie. 

Potrivit art. 82 din decret, persoanele publice menţionate în art. 2 au, în privinţa achiziţiilor publice relative la reţele, următoarele atribuţii, în legătură cu operatorii de reţele:

1. punerea la dispoziţie sau exploatarea reţelelor fixe de producţie, transport sau distribuţie a electricităţii, gazului sau căldurii, sau alimentarea acestor reţele cu electricitate, gaz sau căldură, dacă acest reţele sunt destinate furnizării unui serviciu către public;

2. punerea la dispoziţie sau exploatarea reţelelor fixe de producţie, transport sau distribuţie a apei potabile, dacă aceste reţele sunt destinate furnizării unui serviciu către public;

De asemenea, potrivit alin. (2) al acestui articol, intră sub incidenţa acestor contracte şi cele care privesc:

a) evacuarea sau tratarea apelor menajere;

b) proiectele de igienă hidraulică, irigaţii sau drenare, cu condiţia ca cel puţin 20% din volumul total al apei produse de către aceste proiecte să fie destinat reţelei de apă potabilă;

3. prospecţia sau extragerea petrolului, gazelor, cărbunelui sau altor combustibili solizi;

4. construirea sau exploatarea aeroporturilor, porturilor maritime sau interioare sau altor terminale de transport la dispoziţia transportatorilor aerieni, maritimi sau fluviali;

5. exploatarea reţelelor de transport pe calea ferată, a sistemelor automatice, tramvaielor, troleibuzelor, autobuzelor ori a altor dispozitive mecanice destinate publicului;

6. punerea la dispoziţie sau exploatarea reţelelor deschise publicului sau furnizarea către public a serviciului de telefonie, conform dispoziţiilor art. L. 33–1 şi L. 34–1 din Codul poştei şi telecomunicaţiilor. 

Art. 84 dispune că operatorii de reţele pot transfera achiziţiile negociate, după asigurarea unei publicităţi prealabile, pentru prestaţiile privind serviciile legate direct de activitatea lor. 

 

 Analiza jurisprudenţei Consiliului de Stat

1. În hotărârea pronunţată în cazul Compagnie nouvelle du gaz de Deville-lès-Rouen79, Consiliul de Stat a statuat pentru prima dată admisibilitatea mutabilităţii în contractele administrative. Astfel, comuna Deville-lès-Rouen a atribuit în 1874 drepturi exclusive companiei de gaz în privinţa iluminatului cu gaz. Ulterior, odată cu apariţia iluminatului electric, comuna a încercat să determine compania respectivă să asigure iluminatul utilizând electricitatea. Compania a solicitat o indemnizaţie reparatorie pentru prejudiciul suferit. Sesizat privind litigiul, Consiliul de Stat a interpretat contractul între companie şi comună, în sensul recunoaşterii monopolului primei persoane asupra respectivei activităţi. Totodată, Consiliul a apreciat că respectiva comună avea facultatea de realizare a serviciului respectiv utilizând electricitatea, ceea ce cuprindea şi posibilitatea de concesionare faţă de terţi a acestei activităţi, în situaţia în care compania de gaz refuză derularea acestei activităţi. 

Prin urmare, Consiliul de Stat admite competenţa modificării unilaterale a contractului în favoarea administraţiei, competenţă reiterată într-o hotărâre din 21 martie 191080. În acel caz, administraţiei i s-a recunoscut dreptul de a impune concesionarului efectuarea unei prestaţii suplimentare (sporirea numărului ramelor de tramvai aflate în folosinţă), „în scopul asigurării, în interesul publicului, a derulării normale a serviciului”. Potrivit punctului de vedere al guvernului, „este evident că nevoile pe care trebuie să le satisfacă un serviciu public şi necesităţile exploatării sale nu au caracter invariabil (…). Statul nu se poate dezinteresa de serviciul public de transport, o dată ce acesta a fost concesionat. Prin urmare, el trebuie să impună în mod necesar concesionarului o prestaţie superioară celei strict prevăzute, neutilizând puterile conferite prin convenţie, ci puterea care îi aparţine în calitate de putere publică”. 

Modificările pot viza doar condiţiile serviciului: clauzele financiare nu sunt atinse. Pe de altă parte, această putere de modificare unilaterală, în interesul serviciului, vizează o contraparte pentru concesionar, care ia forma unei indemnizaţii, dacă noile obligaţii depăşesc dispoziţiile iniţiale ale contractului, pentru restabilirea echilibrului financiar iniţial. De asemenea, rezilierea contractului poate fi pronunţată de către judecător în profitul concesionarului, în situaţia în care modificările aduse contractului schimbă radical economia acestuia. 

În situaţia în care contractul nu mai corespunde necesităţilor serviciului public, administraţia poate merge până la pronunţarea rezilierii unilaterale, în interesul serviciului public81. 

2. Prin decizia în cazul Chambre syndicale du commerce en détail de Nevers82, Consiliul de Stat a statuat că întreprinderile cu caracter comercial sunt supuse regulii general rezervate iniţiativei private şi că, în consecinţă, colectivităţile publice nu pot interveni în domeniul economic decât dacă, datorită unor circumstanţe particulare de timp şi de loc, un interes public justifică această intervenţie. Prin aplicarea Legii din 2 şi 17 martie 1791 privind libertatea comerţului şi a industriei, Consiliul de Stat nu a admis intervenţia colectivităţilor locale în favoarea activităţilor comerciale sau industriale, care prin lipsa iniţiativei private, nu aveau mijloace de satisfacere a nevoilor populaţiei. Însă, prin două texte din 1926, guvernul a înţeles să favorizeze intervenţiile economice ale comunelor83. În acest context, comuna Nevers a instituit un serviciu cu caracter economic. Deliberările privind autorizarea acestei intervenţii au fost atacate de către comercianţii din respectiva localitate. În cursul litigiului, a fost ridicată problema stabilirii dacă expresia reţinută de către textul de lege, aceea a „serviciilor de interes public”, poate fi considerată ca derogând de la principiile legislaţiei şi jurisprudenţei anterioare. 

Apreciind că, în privinţa activităţilor comerciale sau industriale, legislaţia autorizează colectivităţile să se erijeze în servicii publice doar în circumstanţe particulare de timp şi de loc, Consiliul de Stat a apreciat că trebuie îndeplinite mai multe condiţii, ceea ce nu era cazul în situaţia respectivă. Astfel, Consiliul a confirmat jurisprudenţa sa anterioară şi a precizat că activităţile cu caracter comercial sau industrial rămân, ca regulă, rezervate iniţiativei private. În termenii acestei jurisprudenţe, al cărei obiect este reprezentat de protecţia libertăţii comerţului şi industriei, intervenţia economică a puterii publice este subordonată întrunirii a două condiţii: legitimitatea nevoii care trebuie îndeplinite şi inexistenţa iniţiativei private. 

Deşi contextul economic s-a schimbat ulterior legislaţiei din 1930, hotărârea Consiliului de Stat şi-a păstrat actualitatea. Astfel, Codul general al colectivităţilor teritoriale (Code général des collectivités territoriales) a prevăzut într-un mod şi mai restrictiv ajutoarele pe care colectivităţile locale le pot acorda întreprinderilor, prin art. L. 1521-1 până la L. 1525-3, privitoare la societăţile locale mixte cu caracter economic (comercial sau industrial), care pot fi înfiinţate de către colectivităţile locale. Într-o decizie din 23 decembrie 199484, Consiliul de Stat a reafirmat condiţia inexistenţei iniţiativei private pentru legalitatea creării unei societăţi economice mixte. 

Totodată, jurisprudenţa Consiliului de Stat a vizat, în mod egal, intervenţiile economice ale statului. Astfel, în absenţa unei autorizări legislative, guvernul nu poate, în principiu, să exercite în regim de serviciu public o activitate comercială85. 

Principiul intervenţiei puterii publice în viaţa economică în absenţa iniţiativei private nu vizează numai serviciile industriale şi comerciale, dar şi serviciile administrative şi pe cele fără caracter comercial86, a căror exercitare poate fi asigurată de către o structură cu caracter comercial. Printre altele, Consiliul de Stat a extins câmpul de aplicare la nevoile legitime care pot justifica intervenţia colectivităţii publice în beneficiul, în special, al activităţilor de recreere, distracţie şi spectacole87. S-a admis şi faptul că este justificată exploatarea, de către colectivităţile publice, a serviciilor publice cu caracter industrial şi comercial, care reprezintă extinderea unui serviciu existent şi care sunt îndeplinite de către persoanele publice prin propriile mijloace. 

3. Prin hotărârea în cazul „Aide et protection” din 13 mai 1938, Consiliul de Stat a apreciat că persoanele juridice de drept privat pot administra servicii publice. Astfel, se admite faptul ca persoanele juridice de drept privat să administreze anumite activităţi, în aceleaşi condiţii precum o întreprindere privată. În plus, Consiliul de Stat a admis că sarcinile serviciului public să fie administrate de către persoanele juridice de drept privat88. 

Faptul conferirii derulării unui serviciu public către o persoană privată nu este nou: în sec. al XIX-lea, contractele de concesiune ale serviciului public au putut fi încheiate cu întreprinderi private. Aspectul novator al deciziei de faţă priveşte faptul că organismele private nu au fost însărcinate cu derularea unui serviciu în temeiul unui contract, ci acest fapt a fost instituit prin intermediul puterii publice. 

În absenţa textelor de lege, judecătorul trebuie să stabilească dacă un organism trebuie considerat ca fiind de drept privat şi dacă misiunea pe care a primit-o este cea a unui serviciu public. Aceasta este situaţia prin care organismul respectiv, conservându-şi caracterul de drept privat, a primit printr-o decizie a puterii publice, prerogativa exercitării unei misiuni de interes general, care face obiectul controlului din partea administraţiei publice. 

Organismele private însărcinate cu exercitarea unui serviciu public formează un grup constituit din organisme diverse (case locale şi regionale de securitate socială, federaţii sportive, structuri profesionale şi organisme izolate). Asemenea serviciilor publice industriale şi comerciale, caracterul lor hibrid implică aplicarea regulilor de drept public şi de drept privat, evident, acestea din urmă fiind predominante. Însă jurisprudenţa Consiliului de Stat privind greva în serviciile publice se aplică acestor organisme şi actele lor unilaterale sunt considerate drept administrative, deoarece ele sunt adoptate pentru aducerea la îndeplinire a serviciului, în baza prerogativelor de putere publică, ceea ce este, evident, caracteristica actelor de reglementare. 

4. Prin decizia în cazul Epoux Bertin et ministre de l’agriculture vs. consorts Grimouard din 20 aprilie 1956, Consiliul de Stat a apreciat că un contract are caracter administrativ, dacă are ca obiect încredinţarea către un cocontractant a exercitării unui serviciu public. Prin decizia ministrului agriculturii, a fost calificată drept activitate de lucrări publice, lucrările îndeplinite prin fonduri private asupra unor bunuri private, însă care constituiau însăşi obiectul unui serviciu public. Poziţia Consiliului de Stat a reînnoit noţiunile de contract administrativ şi, respectiv, de lucrări publice, asupra cărora jurisprudenţa anterioară a ridicat unele incertitudini. 

Într-un prim caz, Epoux Bertin, din noiembrie 1944, s-a ridicat problema stabilirii dacă un contract verbal poate fi calificat drept contract administrativ. Un alt litigiu ulterior a ridicat problema calificării unor activităţi private drept lucrări publice. 

Printr-o decizie din 31 iulie 191289, Consiliul de Stat a stabilit două condiţii pentru existenţa unui contract administrativ, pe lângă cerinţa invocată foarte des, aceea prezenţei, printre părţile contractante, a cel puţin unei persoane publice. Astfel, este vorba despre participarea cocontractantului la executarea serviciului public şi prezenţa în contract a unor clauze derogatorii de la dreptul comun. Or, în acest caz, contractul încheiat nu conţinea nici una dintre aceste clauze. 

Administraţia publică, încredinţând exercitarea unui serviciu public, trebuie să utilizeze prerogativele conferite prin însăşi natura administrativă a contractului, fără a fi nevoie de înscrierea acestor prerogative în contract. Adoptând această soluţie, Consiliul de Stat a revenit la jurisprudenţa sa anterioară90. 

Soluţia dată nu exclude o altă ipoteză, aceea ca un contract administrativ să cuprindă clauze derogatorii de la dreptul comun. Dacă această condiţie nu mai este necesară, ea rămâne suficientă. Altfel spus, dacă o singură circumstanţă, aceea de a fi vorba despre un contract pentru exercitarea unui serviciu public, este prezentă în contract, acest fapt este suficient pentru calificarea contractului drept contract administrativ.

Un criteriu identic a fost adoptat pentru noţiunea de lucrări publice, care este susceptibil de a fi reţinut pentru calificarea lucrărilor îndeplinite prin fonduri private asupra unor bunuri private, drept lucrări al căror obiect îl formează un serviciu public. Acesta este cazul operaţiunilor prevăzute în Legea din 30 septembrie 1946, în scopul punerii în valoare a fondului forestier francez. 

În baza acestei jurisprudenţe, trebuie considerate ca lucrări publice, lucrările care sunt executate pentru o persoană publică, în scop de utilitate generală. Această încadrare asimilează aceste lucrări celor executate de către o persoană publică în cadrul unei misiuni a serviciului public. 

În plus, aceste decizii au fost considerate de către doctrină ca marcând reînnoirea noţiunii de serviciu public, în măsura în care ele au definit cadrul esenţial care a permis operarea distincţiei între ceea ce este de natura dreptului privat şi, respectiv, ceea ce aparţine dreptului public. Or, această soluţie a permis recunoaşterea posibilităţii administrării serviciului public în condiţiile dreptului privat. 

  

Exemple de legislaţie sectorială aplicabilă PPP

Legea nr. 92–1282 din 11 decembrie 1992 (contracte în sectoarele apei, energiei, transporturilor şi telecomunicaţiilor)91

Potrivit art. 1 din lege, contractele de bunuri, lucrări şi servicii sunt supuse măsurilor de publicitate, dacă acestea sunt încheiate cu un furnizor, un antreprenor sau un prestator de servicii. Sunt vizate următoarele organisme:

1. grupurile de drept privat formate între colectivităţile publice;

2. organismele de drept privat, înfiinţate pentru satisfacerea unei nevoi de interes general, cu caracter altul decât industrial şi comercial, şi care îndeplinesc una din următoarele condiţii:

a) activitatea lor este finanţată majoritar şi cu caracter permanent de către stat, colectivităţi teritoriale, organisme de drept public, care au un caracter altul decât industrial sau comercial, sau de către organisme de drept privat având acelaşi caracter cu cele menţionate anterior;

b) sunt supuse unui control privind gestiunea lor de către unul din organismele menţionate anterior;

c) au un organ de administrare, director sau de supraveghere compus majoritar din membrii desemnaţi de către stat, de colectivităţile teritoriale, de către organismele de drept public care au un caracter altul decât industrial sau comercial ori de către organisme de drept privat cu acelaşi caracter precum cele menţionate anterior;

3. exploatările publice şi organismele publice ale statului care au un caracter industrial sau comercial;

4. organismele de drept privat care îndeplinesc următoarele condiţii:

a) capitalul acestora este deţinut majoritar de stat, de colectivităţile teritoriale, de organismele de drept privat care au un caracter altul decât cel industrial sau comercial sau de către organisme de drept privat cu aceeaşi natură asemenea celor menţionate mai sus;

b) majoritatea voturilor privind părţile sociale emise revin membrilor desemnaţi de către stat, colectivităţile teritoriale, organismele de drept public care au un caracter altul decât cel industrial sau comercial ori organismele de drept privat având aceeaşi natură cu cele menţionate mai sus;

c) au un organ de administrare, director sau de supraveghere compus majoritar din membri desemnaţi de stat, colectivităţile teritoriale, organisme de drept public cu un caracter altul decât cel industrial sau comercial sau de către organisme de drept privat cu aceeaşi natură cu cele menţionate anterior;

5. organismele de drept privat care beneficiază de drepturi exclusive sau speciale care rezultă dintr-o autorizaţie emisă de stat, de colectivităţile teritoriale sau de către grupurile constituite între acestea, în baza unei legi sau a unui act administrativ, care privesc rezervarea pentru acele organisme a exercitării unei activităţi definite de art. 2.

Potrivit art. 2, legea se aplică următoarelor activităţi:

1. punerea la dispoziţie sau exploatarea reţelelor fixe destinate furnizării unui serviciu către public, în domeniul producţiei, transportului sau distribuţiei de electricitate, gaze sau căldură;

2. punerea la dispoziţie sau exploatarea reţelelor fixe destinate furnizării unui serviciu către public în domeniul producţiei, transportului sau distribuţiei de apă potabilă sau alimentarea acestor reţele, incluzând activităţile care privesc încheierea unui contract în legătură cu:

a) evaluarea sau tratarea apelor uzate;

b) proiecte de construcţii hidraulice, de irigare sau de drenare;

3. exploatarea unei arii geografice în scopul:

a) prospectării sau extragerii de petrol, gaze, cărbuni sau alţi combustibili solizi;

b) punerii la dispoziţia transportatorilor aerieni, maritimi sau fluviali, a aeroporturilor, porturilor maritime sau interioare sau a altor terminale de transport;

4. exploatarea reţelelor destinate furnizării unui serviciu public în domeniul transportului pe calea ferată, a sistemelor automatice, tramvaielor, troleibuzelor, autobuzelor sau altor dispozitive mecanice;

5. punerea la dispoziţie sau exploatarea reţelelor de comunicaţii deschise publicului sau furnizarea unuia din serviciile de telecomunicaţii menţionate în art. L. 33–1 şi L. 34–1 din Codul poştei şi telecomunicaţiilor. 

În baza art. 4–1, persoana care propune încheierea contractului care priveşte aceste servicii trebuie să se conformeze măsurilor de publicitate şi procedurilor aplicabile persoanelor menţionate în art. 1. Consiliul de Stat, prin decret, stabileşte:

- includerea în documentele generale sau în caietele de sarcinii corespunzătoare fiecărui contract a caracteristicilor esenţiale ale prestaţiei dorite;

- modul de aducere la cunoştinţă, o dată ce contractul este încheiat, a rezultatelor procedurii de atribuire (par. II al art. 4–1).

De asemenea, par. III al aceluiaşi articol instituie regula conform căreia, contractele care au ca obiect servicii menţionate în par. I92, sunt încheiate în conformitate cu dispoziţiile aplicabile serviciilor care constituie cea mai importantă parte a achiziţiei publice respective. O serie de contracte sunt excluse de la aplicarea acestei dispoziţii, conform par. IV93. 

Potrivit art. 4–2, contractele menţionate pot lua şi forma de acorduri–cadru care să aibă ca obiect fixarea conţinutului contractelor particulare care se pot încheia în cursul unei perioade stabilite şi în special preţul şi cantitatea de bunuri avute în vedere. Aceste acorduri se încheie pentru bunuri, lucrări publice şi orice categorie de servicii, în aceleaşi condiţii precum contractele menţionate anterior. Condiţiile în care se realizează încheierea acestor acorduri sunt precizate printr-un un decret al Consiliului de Miniştri. 

 

2. Germania

În Germania, sunt reunite sub termenul de PPP multe tipuri diferite de cooperare între sectorul public şi cel privat. Deşi ideea cooperării între sectorul public şi cel privat nu este nouă, în prezent se poartă o dezbatere privind PPP drept posibilă alternativă la sistemul tradiţional de achiziţii publice şi de furnizare a serviciilor publice, în toate sectoarele industriale. 

PPP nu reprezintă un pas intermediar spre privatizare, parteneriatele însemnând doar într-o mică măsură suportarea din bani publici a pierderilor şi, respectiv, privatizarea câştigurilor. De asemenea, PPP nu poate fi desemnat drept un mijloc de „publicizare” exclusivă a bunurilor realizate. Unul din obiectivele parteneriatelor este acela de îmbunătăţire a realizărilor publice în beneficiul tuturor cetăţenilor. Pe de altă parte, date fiind aceste caracteristici mixte ale PPP, controlul exercitat de către stat priveşte, în special, modul de concepere, operare şi finanţare, care stabileşte modul de punere în aplicare a proiectelor94. 

 

Diverse tipuri de PPP

Diversele modele juridice cuprind de la grupuri de lucru constituite în scopul evaluării şi elaborării viitoarelor proiecte în parteneriat, la realizarea proiectelor de investiţii utilizând atât resurse publice, cât şi private, precum şi la societăţi în participaţie pentru administrarea riscurilor proiectelor95.

Respectivele modele de parteneriat pot lua forma contractelor de concesiune destinate operării proiectelor96. În Germania, privatizările şi strategiile de externalizare sunt considerate, în general, a reprezenta alternative la PPP97. 

Posibile aplicări ale PPP vizează infrastructura de transport, spitale, şcoli, precum şi alte tipuri de infrastructură socială, în special construcţii administrative. 

În privinţa infrastructurii de transport, legislaţia facilitează un model de finanţare şi de organizare (aşa–numitul „Fmodel”), care este exemplificat, în mod esenţial de către modelul DBFO98, aplicat deja în Germania în două cazuri. Ministerul federal al transporturilor, construcţiei şi locuinţei (BMVBW) a evaluat posibilităţile şi limitările existente în privinţa finanţării rutiere pe baza FstrPrivFinG, redactându-se un model al contractelor de concesiune, un model de stabilire a contribuţiilor, precum şi documentele de ofertare şi de contractare. 

 

Sistemul tradiţional al achiziţiilor publice

În pofida acestor abordări, în Germania există încă o relativă preferinţă pentru utilizarea soluţiilor tradiţionale ale achiziţiilor publice. Unul din motivele acestei preferinţe este acela al existenţei mai multor bariere juridice, care fac dificilă utilizarea pe scară largă a soluţiilor alternative de finanţare99. În special, multe din servicii sunt rezervate administraţiei publice, ceea ce creează un mediu juridic dificil pentru integrarea partenerilor privaţi în derularea serviciilor publice (unul dintre exemple fiind acela al închisorilor). Problema centrală privitoare la procesul achiziţiilor publice, cea referitoare la compararea avantajelor economice pe care le prezintă acest proces în raport cu celelalte posibilităţi de finanţare, nu a fost luată încă în discuţie100. 

Rezistenţa la instituirea unor parteneriate şi la ideea partajării riscului este evidentă în sectorul alimentării cu apă şi în cel al apei menajere, sectoare în care au fost aplicate doar soluţii de „pre–finanţare”, în baza cărora partenerii privaţi concep, finanţează şi construiesc capacităţile, fără a putea împărţi încă riscurile în privinţa derulării operaţiunilor. 

Conform organizării federale a Germaniei, se apreciază că autorităţile de la nivel federal trebuie să adopte rolul principal în conceperea strategiilor de implementare a PPP. Nivelul federal trebuie implicat în privinţa conceperii proiectelor, totodată el trebuind să contribuie în calitate de moderator la evaluarea legislaţiei aplicabile, a procedurii de atribuire şi, totodată a riscurilor pe care aceste proiecte le implică. În fapt, cel mai important rol al nivelului federal ar fi cel de implementare a modelelor de PPP (rolul de orientare), o dată ce landurile şi municipalităţile ridică probleme de interpretare şi aplicare a normelor juridice aplicabile101. 

Majoritatea potenţialelor proiecte de tip PPP rezidă în responsabilitatea municipalităţilor. În calitatea lor de actori publici responsabili de derularea proiectului, municipalităţile au nevoie de sprijin special, în principal sub forma unor ghiduri de operare sau a unor orientări cu privire la standardele procedurilor. 

Trebuie precizat şi faptul că în prezent, în Germania, au loc discuţii cu privire la punerea în aplicare a noilor abordări ale „Noii Administraţii Publice" ("Neue Steuerungsmodelle"), în scopul sporirii eficienţei. Parteneriatele între diversele autorităţi publice (aşa–numitele „Partneriate Public–Public”) au fost, de asemenea, dezbătute, în scopul analizării posibilităţilor de administrare mai eficientă a resurselor publice, inclusiv a celor bugetare în sectorul public. 

În privinţa sectorului infrastructurii de transport, guvernul federal a aprobat extinderea autostrăzilor la şase linii, prin finanţarea construcţiei de către investitorii privaţi („modelul A”). Lucrările de construire, împreună cu cele de întreţinere, operare şi finanţare a respectivelor secţiuni de autostrăzi vor fi atribuite contractorilor din sectorul privat. Aceştia din urmă primesc fondurile de pornire a lucrărilor din partea statului şi, de asemenea, pentru o perioadă limitată, veniturile nete obţinute din perceperea taxei de tranzit pentru vehiculele de mare capacitate. Legea privind utilizarea autostrăzilor de către vehiculele de mare capacitate, care a intrat în vigoare în aprilie 2002, asigură cadrul juridic al acestor operaţiuni. 

 

Alte opţiuni de implicare a sectorului privat în infrastructură şi servicii publice102

Privatizarea unor operaţiuni ale autorităţilor publice103 implică atragerea investitorilor privaţi. Este cazul „modelelor operaţionale". Astfel, în general, conform practicii administrative germane104, asigurarea directă de servicii publice de către companiile private nu este luată în calcul, datorită cerinţelor legale care instituie o obligaţie asupra autorităţilor. Totuşi, poate fi încredinţată sectorului privat derularea unor activităţi conexe, cum ar fi administrarea apei menajere, ori a deşeurilor. În această situaţie, organismul public continuă să răspundă de furnizarea serviciului respectiv, situaţie în care continuă să strângă contribuţiile datorate pentru prestaţia respectivă. Companiilor private implicate le revine responsabilitatea întreţinerii şi operării capacităţilor, precum şi finanţarea lor, incluzând aici şi noile investiţii. În schimbul activităţii derulare, companiile private primesc din partea autorităţii publice o plată pentru aceasta, plată care se stabileşte în avans, prin contractul încheiat între autoritatea publică şi companii105. 

O variantă a „modelului operaţional” este modelul „BOT", prin care un contractor privat îşi asumă finanţarea, construirea şi operarea infrastructurii respective. Totuşi, în baza reglementărilor în vigoare în Germania, contractul nu este încheiat pe întreaga durată de existenţă a infrastructurii respective, ci doar pe o perioadă determinată. Ulterior expirării termenului stabilit prin contract, autoritatea locală intră în proprietatea amenajării respective, în schimbul unui preţ stabilit în avans. 

„Modelele de cooperare".106 Modelele operaţionale sunt considerate a fi necorespunzătoare, deoarece lasă autorităţilor publice o posibilitate redusă de a direcţiona sau de a interveni în activitatea respectivă. Modelul cooperării combină potenţialul pentru o influenţă mai mare din partea autorităţilor publice cu utilizarea cunoştinţelor tehnice (know–how) deţinute de către sectorul privat. În acest scop, organismul public şi compania privată formează o societate în participaţie, în care autoritatea locală deţine cota majoritară din capital, societate care urmăreşte derularea serviciului public respectiv şi care primeşte plata făcută de către operator107. Participaţia majoritară a sectorului public la capitalul societăţii în participaţie asigură că el poate influenţa furnizarea de servicii pe o bază continuă108. 

 

3. Olanda 

Caracteristicile unui proiect PPP sunt următoarele: 

- sectoarele public şi privat conlucrează în baza unor raporturi contractuale clare;

- diviziunea responsabilităţilor, a costurilor şi riscurilor este convenită prin contract109;

- sunt urmărite atât obiective de interes public, cât şi comerciale;

- ambele părţi urmăresc, prin colaborarea, aportul şi expertiza lor, atingerea unui rezultat mai bun la acelaşi cost (sau atingerea aceluiaşi rezultat cu costuri mai reduse);

- fiecare parte îşi păstrează identitatea şi responsabilitatea proprii110. 

 

Tipuri de proiecte PPP

În sens larg, proiectele de parteneriat iniţiate de către guvern pot fi împărţite în două categorii: proiecte naţionale şi, respectiv, proiecte combinate. Proiectele naţionale sunt delimitate în mod clar de proiectele majore, pentru care statul suportă responsabilitatea deplină. Guvernul are iniţiativa, elaborează planurile şi poate angaja şi alte instituţii publice de la nivel local, agenţii guvernamentale şi companii din sectorul privat pentru derularea respectivelor planuri. În proiecte de acest tip, una dintre opţiuni este PPP sub forma unei concesiuni, aceasta din urmă fiind definită drept o furnizare de servicii, mai curând decât o serie de menţiuni predefinite privind produsul care trebuie realizat. În acest fel, guvernul plăteşte pentru serviciul realizat, nu pentru produs. Totuşi, cu cât guvernul doreşte să reţină controlul asupra politicii, cu atât mai dificil devine transferul riscurilor unui proiect către sectorul privat111. 

În proiectele combinate, guvernul, prin autorităţile de la nivel central, colaborează cu întreprinderile private în cadrul unei societăţi în participaţie pentru realizarea unui număr de obiective în acelaşi timp. În proiectele de act tip, guvernul este responsabil nu numai de părţile proiectului mai puţin profitabile, dar şi pentru conceperea laturii financiare a proiectului, astfel încât să poată primi o parte din beneficiile proiectului sau din aprecierea valorică a proiectului în întregimea sa, indiferent dacă o astfel de sporire a valorii este sau nu predictibilă112. 

În general, colaborarea între sectoarele public şi privat este reglementată pe bază contractuală (prin acord de colaborare). Există posibilitatea ca, în cadrul unui parteneriat, finanţarea şi riscurile proiectului să fie lăsate în întregime sectorului privat, iar guvernul să acţioneze doar pentru facilitarea derulării proiectului şi să suporte doar riscurile nepatrimoniale. 

În cadrul unui PPP care partajează riscul, guvernul are un interes financiar în exploatarea comercială a proiectului şi a modului de administrare a proiectului. Există două astfel de tipuri de parteneriate. Primul dintre acestea este societatea în participaţie publică–privată (sau corporaţia de dezvoltare publică–privată), în care atât sectorul privat, cât şi guvernul deţin acţiuni purtătoare de risc113. Al doilea tip este modelul concesiunii, în care guvernul vinde dreptul de operare a proiectului (de regulă pe termen îndelungat), în schimbul unei remuneraţii114. 

Aceste forme de parteneriat nu exclud aplicarea regulilor privind achiziţiile publice. În sens strict, participarea publică nu este supusă acestor reguli, acelaşi lucru fiind valabil şi pentru alegerea partenerului din sectorul privat cu care guvernul doreşte să formeze o societate în participaţie. Totuşi, aceste consideraţii nu modifică faptul că, potrivit jurisprudenţei CEJ, orice acţiune a unui guvern prin care sunt stabilite condiţii pentru activităţile economice este reglementată de către principiile generale ale Tratatului UE115. Totodată, în Olanda, întreaga activitate guvernamentală este supusă Principiilor generale ale bunei administraţii.116 Prin urmare, modul de constituire a societăţii în participaţie trebuie să fie compatibil cu legislaţia comunitară.117 

 

Forme contractuale: tradiţionale, inovatoare şi PPP

În general, se disting trei astfel de tipuri de contracte, care reprezintă niveluri sporite de transfer al riscului şi care, prin urmare, implică trei modalităţi diferite de atribuire şi contractare118. 

 

Abordarea tradiţională: contracte separate. Conform acestei abordări, fiecare componentă a proiectului este oferită pieţei, în baza unui contract distinct. Deoarece toate componentele proiectului sunt oferite separat pieţei, există o oportunitate redusă pentru sectorul privat de a aduce ca aport cunoştinţele inovative pe care le deţine. Alte implicaţii ale acestei abordări se referă la faptul că guvernul îşi asumă riscul asigurării legăturii potrivite între componentele individuale ale proiectului. 

 

Abordări inovatoare: contracte Design Build (DB) şi Design Build Maintain (DBM)

Contractul DB priveşte posibilitatea oferirii conceperii şi construirii unei lucrări publice unei singure părţi contractante. Prin acest contract există posibilitatea oferirii către un consorţiu a oportunităţii de concepere şi construire a proiectului. Şi prin acest tip de contract guvernul suportă riscul ca respectivele costuri de construcţie să fie insuficiente, ceea ce implică faptul că societatea care se ocupă de întreţinerea lucrării va solicita costuri suplimentare guvernului. Această situaţie poate fi evitată, prin introducerea întreţinerii alături de conceperea şi construirea proiectului, incluzându-le astfel în acelaşi contract (contractul DBM). 

Modelele PPP: concesiunile. În cadrul concesiunilor, toate cele patru elemente (conceperea, construirea, întreţinerea/managementul, finanţarea, precum şi posibilitatea suplimentară de derulare a unor operaţiuni comerciale) sunt oferite pieţei într-un singur proiect. Deşi integrarea finanţării pare a reprezenta o caracteristică secundară, totuşi, aceasta modifică radical natura contractului. În locul să se pună accentul pe produsul proiectului, accentul proiectului se pune pe asigurarea unui serviciu. Astfel, guvernul plăteşte societăţii desemnate o taxă pentru fiecare serviciu asigurat. Este posibil, de asemenea, ca guvernul să treacă costurile către utilizatori. De asemenea, contractul poate include o clauză care să specifice faptul că guvernul nu este obligat la plată în situaţia în care serviciul nu este furnizat119. Datorită consecinţelor financiare, societatea desemnată va depune toate diligenţele pentru asigurarea serviciului convenit prin concesiune. 

 

Instrumente financiare utilizate

Acordurile financiare trebuie alese în funcţie de caracterul şi de dimensiunile proiectului, guvernul având la dispoziţie un număr semnificativ de instrumente financiare în acest sens. Alegerea instrumentului financiar potrivit depinde nu numai de măsura în care acesta îi permite guvernului repartizarea profiturilor obţinute, dar şi de modul în care instrumentele individuale afectează modul de repartizare a sarcinilor şi riscurilor, precum şi a contribuţiilor părţilor la contract120. 

Subvenţiile. Subvenţia reprezintă o contribuţie financiară periodică realizată de către stat, acordată în anumite condiţii. Statul utilizează subvenţiile pentru a compensa primitorului costurile suportate de către acesta, şi pentru care nu are beneficii financiare directe, însă care pot atrage beneficii sociale, sau în scopul încurajării primitorului să întreprindă (sau să nu întreprindă) anumite activităţi. În situaţia acordării de subvenţii, statul se va asigura că primitorul îndeplineşte condiţiile de acordare. Subvenţiile reduc riscul tuturor furnizorilor de capital şi au un efect benefic asupra veniturilor acestor furnizori. 

Subvenţiile recuperate. În această situaţie, subvenţiile sunt recuperate prin impozitare sau prin diverse alte contribuţii (penalităţi). O subvenţie supusă unei clauze de recuperare poate fi restituită, în anumite condiţii, guvernului, în întregime ori parţial. O astfel de clauză este utilă în situaţia unei incertitudini privind viitoarea profitabilitate a unui proiect. 

Comisionul de punere la dispoziţie reprezintă o contribuţie realizată ca plată pentru furnizarea unui bun sau serviciu. Un astfel de comision diferă faţă de o subvenţie, în primul rând prin aceea că în prima situaţie bunul sau serviciul este furnizat înainte de efectuarea plăţii. Acest tip este utilizat adesea în situaţia concesiunilor. 

Tarife de utilizare. În privinţa tarifelor, baza lor de acordare este dată de utilizarea actuală a produsului sau serviciului. Tarifele de utilizare sunt folosite, de asemenea, în modelele de concesiuni. Plăţile pot fi făcute de către utilizatori sau de către guvern. 

Garanţii. Acestea sunt utilizate pentru reducerea riscului suportat de către investitori sau finanţatori. O astfel de garanţie poate fi pusă în legătură cu angajamente financiare sau cu veniturile obţinute din PPP, sau cu ambele. Angajamentele financiare garantate pot include plata dobânzilor ori restituirea creditelor. O garanţie reduce riscul comercial, prin garantarea unui anumit venit obţinut în cadrul proiectului. 

Credite. Prin acordarea unui credit, statul asigură unui proiect fonduri pentru o anumită perioadă de timp prestabilită, în schimbul unei sarcini care nu depinde de rezultatele proiectului. Restituirea creditelor se poate face printr-o singură plată sau în tranşe. Rata dobânzii afectează venitul sau capitalul furnizat de către investitori. 

Credite subordonate. Dobânzile şi restituirea unui astfel de credit sunt subordonate celor ale unor credite obişnuite. Un credit subordonat reduce riscurile pentru alţi creditori, astfel încât capitalul poate fi atras în condiţii mai favorabile. Din acest motiv, un credit subordonat este considerat a fi o garanţie de capital. 

Acţiuni. Dintre toate instrumentele de finanţare, acţiunile reprezintă instrumentele cu cel mai ridicat risc. În situaţia în care profiturile trebuie distribuite, acţionarii sunt ultimii în ordinea distribuirii (după creditorii de diverse ranguri). În schimbul acestei poziţii, acţionarii au dreptul de a interveni în proiect, precum şi un drept asupra tuturor veniturilor rămase, după plata tuturor obligaţiilor. Dacă rezultatele financiare sunt bune, acţionarii vor primi o sumă mai mare decât alte persoane. În situaţia în care rezultatele financiare nu sunt pozitive, acţionarii pot pierde sumele aduse ca aport la capital. În situaţia în care acţiunile sunt deţinute de către guvern, trebuie precizat faptul că aşteptările privitoare la profit în privinţa altor furnizori de capital nu se îmbunătăţesc, o dată ce guvernul participă la capital în aceleaşi condiţii ca şi ceilalţi acţionari, având totodată o pretenţie echivalentă la profiturile obţinute121. 

 

4. Marea Britanie

Conceptul de PPP acoperă în Marea Britanie o categorie largă de tipuri de parteneriate, incluzând aici122:

- implicarea totală sau parţială a proprietăţii private în activităţi derulate de către stat;

- iniţiativa de finanţare privată (IFP123), în situaţia în care sectorul public contractează servicii pe o bază temporală îndelungată, profitând de capacităţile de management deţinute de către sectorul privat;

- iniţiative mai extinse ale pieţei, în situaţia în care expertiza şi finanţarea sectorului privat sunt utilizate pentru exploatarea potenţialului comercial al activelor publice. 

În dreptul englez se realizează o distincţie între IFP şi PPP. Prima priveşte doar activităţile autorităţilor publice de la nivel central (incluzând aici şi autorităţile din domeniul sănătăţii–National Health Service). Pentru activităţile publice de la nivel regional se utilizează termenul PPP. Trebuie precizat şi faptul că ambele utilizează aceleaşi reguli şi principii124.

Obiectivele urmărite de către PPP. 

Guvernul britanic a adoptat o abordare particularizată, în sensul conceperii parteneriatelor în funcţie de circumstanţele specifice ale întreprinderii ori serviciului public respectiv. 

Obiectivele ar fi următoarele:

- furnizarea de servicii publice semnificativ îmbunătăţite, prin sporirea calităţii şi cantităţii investiţiilor125;

- acordarea de sprijin valorificării activelor existente în sectorul public, incluzând aici afacerile care sunt deţinute în prezent de către stat126;

- asigurarea faptului că utilizatorii şi clienţii, angajaţii şi contribuabilii primesc o cotă potrivită din beneficiile parteneriatelor127.

Nivelul riscului implicat de PPP poate varia semnificativ, în funcţie de proiect. Riscurile trebuie partajate între sectoarele public şi, respectiv, privat, în funcţie de capacitatea fiecărei părţi de administrare a acestora. În majoritatea cazurilor, sectorul privat îşi va aduce contribuţia în privinţa tehnicilor de marketing şi de dezvoltare. Principalul aport al sectorului public este dat de către activele sale. Proprietatea şi structura de împărţire a beneficiilor trebuie să reflecte participarea şi nivelul riscului suportat de către fiecare partener. În plus, organele administraţiei publice trebuie să se asigure de faptul că pot aplica mecanisme adecvate de control intern pentru monitorizarea realizării intereselor proprii prin PPP128. 

Rolul Partneships UK (PUK)

PUK reprezintă un organism de utilitate publică, înfiinţat în iunie 2000 în subordinea Ministerului britanic de Finanţe (HM Treasury), astfel după cum reiese din statutul său. PUK activează în cadrul sectorului public129. Activitatea sa este condusă de către un consiliul consultativ, compus din persoane desemnate de către minister130. 

PUK activează în exclusivitate pentru şi în cadrul sectorului public131, pe baza transparenţei activităţilor sale. Codul său intern de conduită a fost adoptat pentru reglementarea raporturilor între PUK şi acţionarii săi132. PUK trebuie supus unei bune practici manageriale în privinţa actualului sau potenţialului conflict de interese al membrilor săi în privinţa proiectelor derulate133.

PUK are competenţa de a angaja sectorul public în diverse activităţi134: apeluri la acordarea de asistenţă ori mandate consultative extinse, încheiate în baza unui acord cadru. De asemenea, respectivul organism poate acţiona în calitate de co-sponsor135 pentru un proiect al unui organism public. În această situaţie, PUK partajează riscurile şi derulează procedura de acordare a achiziţiilor publice. În situaţia în care rolul PUK implică crearea unui nou PPP, în special în situaţia în care parteneriatul respectiv implică un nou model de achiziţii publice sau de furnizare a serviciilor, ori chiar înfiinţarea unei societăţi în participaţie, PUK poate investi în capitalul proiectului. 

Decizia de realizare a unei investiţii în capitalul unui proiect adoptată de către PUK trebuie luată doar după negocierea între PUK şi organismele relevante din sectorul public şi privat136, deoarece investiţia trebuie realizată doar prin acordul tuturor părţilor implicate. Prin urmare, există mai multe niveluri din cadrul sectorului public care trebuie să aprobe un proiect de investiţii. 

Societăţi în participaţie

Societăţile în participaţie137 sunt constituite, de obicei, datorită intereselor complementare urmărite de către părţi: fiecare dintre acestea are o contribuţie la funcţionarea respectivei societăţi, pe care nu o pot realiza în mod independent şi cu costuri scăzute. În general, societăţile în participaţie sunt potrivite atunci când afacerea respectivă are nevoie de investiţii şi flexibilitate pentru maximizarea profitului său. Există, de asemenea, şi situaţii în care rezultatele dorite se pot atinge mai uşor prin simple relaţii contractuale138. 

Sectorul public poate participa la înfiinţarea unor astfel de societăţi prin cele trei niveluri ale sale: administraţia publică centrală, cea locală şi, respectiv, societăţile publice. 

Caracteristicile şi avantajele societăţilor în participaţie sunt următoarele139:

- personalitate juridică proprie, separată de cea a fondatorilor. În consecinţă, noua societate poate deţine şi gestiona propriile active, poate angaja personal, poate încheia contracte în nume propriu, datorită capacităţii juridice proprii. Totodată, această societate este reglementată de către normele privind sectorul privat, cum ar fi cele contabile, cele privind răspunderea directorilor, insolvabilitatea (falimentul) ori cele fiscale; 

- utilizarea unei structuri de tipul societăţii comerciale poate îmbunătăţi accesul la resursele partenerului din sectorul privat, cum ar fi finanţarea ori tehnologia acestuia;

- structura de tipul societăţii comerciale asigură un mecanism potrivit pentru obţinerea unor profituri pe termen lung, o dată ce sectorul public deţine o cotă din capitalul social al societăţii respective;

- societăţile în participaţie asigură o flexibilitate sporită: se poate concepe un model conform căruia respectiva societate este exonerată de plata de dividende în primii ani de funcţionare, se pot vinde o parte din acţiuni ori se poate majora capitalul social. De asemenea, se pot concepe diverse profiluri ale „valorii–risc"140, sub forma închirierii activelor publice către noua societate în schimbul plăţii unei sume de bani, sau perceperii de redevenţe în cazul realizării unor operaţiuni de vânzare;

- posibilitatea atragerii unei echipe manageriale independente pentru noua societate;

- structura de tipul societăţii comerciale încurajează un accent mai mare asupra planului de afaceri şi asupra atingerii obiectivelor urmărite. De asemenea, această societate poate vinde produse sau servicii şi se poate conforma mai bine cerinţelor clienţilor săi:

- există avantajul unei mai bune administrări a riscurilor şi, totodată, se poate utiliza sistemul responsabilităţii limitate în privinţa aportului de capital al sectorului public la noua societate;

- acolo unde este cazul, este posibilă urmărirea atingerii obiectivelor de politică publică, prin nivelul dorit de control al luării deciziilor de către noua societate, datorită participării sectorului public, prin reprezentanţii săi, în cadrul consiliului de administraţie, sau prin includerea unor dispoziţii în acest sens în documentele constitutive ale societăţii. 

Există şi aspecte care necesită o analiză atentă pentru a asigura faptul că potenţialele beneficii ale unei societăţi în participaţie pot fi realizate în bune condiţii. Astfel, de exemplu, societăţile de acest tip nu conduc la rezultate bune în situaţia în care partenerii prezintă diferenţe profunde în privinţa culturii sau dacă urmăresc obiective comerciale diferite. De asemenea, organismul participant din sectorul public trebuie să poată administra propria expunere la riscuri. Apoi, în timp, societatea constituită îşi poate schimba direcţia strategică de la cea dorită de către fondatori, în situaţia în care nu există mecanisme de control potrivite. În plus, înfiinţarea unei societăţi de acest tip poate genera conflicte de interese în ceea ce-i priveşte pe funcţionarii publici care activează ca directori în societate141. 

Diversele tipuri de contracte pot reprezenta o soluţie alternativă faţă de cea a înfiinţării unei societăţi în participaţie: contractele de servicii; acordurile de licenţiere; acordurile de distribuţie; contractele de cooperare pentru cercetare şi dezvoltare142. 

Organismele publice pot opta, prin urmare, între constituirea unei societăţi în participaţie şi încheierea unor contracte cu sectorul privat. Astfel, în stabilirea opţiunilor trebuie ţinut cont de143: 

- natura aranjamentului. Acordurile care sunt bazate pe asigurarea de servicii pot fi concepute sub forma contractelor, mai curând decât a instrumentelor juridice care implică punerea în comun de active pentru realizarea unor potenţiale beneficii comerciale reciproce;

- natura activelor publice. În situaţia în care un organism public poate solicita utilizarea unor active, dacă acest fapt ar putea afecta acordul comercial, activele ar trebui încredinţate, în mod obişnuit, unei societăţi în participaţie. Într-o astfel de situaţie, este mai potrivită utilizarea unui contract de utilizare a activelor. Totuşi, în situaţia în care o societate în participaţie este socotită a fi structura comercială potrivită, activele trebuie închiriate societăţii în participaţie, ceea ce trebuie prevăzut într-un contract separat. În situaţia excepţională în care activele sunt desemnate utilizării într-o societate în participaţie, sau în situaţia în care o astfel de societate dobândeşte active singură, organismul public trebuie să primească, în situaţia înstrăinării activelor respective, o cotă corespunzătoare din veniturile obţinute;

- propriile competenţe. Organismele publice trebuie să se asigure că propriile competenţe nu împiedică încheierea de acorduri în participaţie. Opţiunile contractuale ale organismelor publice rămân disponibile acestora, în situaţiile în care competenţele proprii impun limitări privind capacitatea de a intra în acorduri în participaţie. 

Ca regulă generală, un acord de înfiinţare a unei societăţi în participaţie nu constituie în sine un contract de bunuri, servicii sau lucrări, astfel cum acestea sunt reglementate în regulile comunitare privind achiziţiile publice şi, astfel, acestea din urmă nu sunt aplicabile respectivelor acorduri. Cu toate acestea, nu este întotdeauna evidentă distincţia între acordurile de parteneriat care implică o achiziţie publică şi cele care nu implică o achiziţie publică, de aceea, fiecare caz ar trebuie analizat în funcţie de circumstanţele sale particulare144. 

Cu alte cuvinte, este improbabil ca regulile privind achiziţiile publice să se aplice proiectelor în care organismele publice îşi împart competenţele, cu excepţia situaţiei în care, realizând împărţirea competenţelor, intră în acorduri care implică achiziţii publice (cum ar fi cazul numirii agenţilor ori contractele care implică, de exemplu, lucrări de renovare)145. 

Totuşi, se pot aplica regulile privind achiziţiile publice în scopul selectării unui partener, chiar în situaţia în care aplicarea lor nu este imperativă146. Avantajul acestei soluţii constă în faptul că este cea mai cunoscută pentru selectarea unui partener din sectorul privat. 

Noi iniţiative de parteneriat

În Marea Britanie, conceptul PPP tinde să depăşească sectoarele tradiţionale ale întreprinderilor publice şi, respectiv, ale proiectelor de infrastructură. Printre noile abordări sunt amintite:

- pieţe mai extinse (în cadrul aşa–numitei „Wider Markets Initiative"147), pe care guvernul să acţioneze în parteneriat cu sectorul privat, în scopul dezvoltării serviciilor comerciale care exploatează surplusul sau potenţialul latent al activelor publice;

- formularea politicilor publice. Mediul de afaceri joacă un rol important în consultarea guvernului asupra aspectelor de politică publică. Totuşi, se tinde spre cooperarea mai strânsă cu mediul de afaceri, în sensul programului „New Deal” al guvernului, care a fost redactat ulterior consultărilor cu sectoarele privat şi public148;

- punerea în aplicare a politicilor publice, sens în care guvernul s-a angajat să identifice mijloacele potrivite pentru atingerea tuturor obiectivelor urmărite, precum şi o alocare mai bună a riscurilor între sectoarele public şi privat149.

 

Exemple de legislaţie sectorială privind PPP

I. Legea serviciului naţional de sănătate (finanţare privată)–1997150

Secţiunea 1. (1) Competenţele unui organism (trust) al Serviciului Naţional de Sănătate includ competenţa intrării în acorduri de dezvoltare finanţate extern151.

(2) În scopurile acestei secţiuni, un acord este definit drept acord de dezvoltare finanţat extern în situaţia în care este certificat ca atare în scris de către secretarul de stat. 

(3) Secretarul de stat poate acorda un astfel de certificat dacă:

(a) în opinia sa, scopul sau principalul scop al acestui acord îl reprezintă asigurarea unor amenajări, prin renunţarea de către organism la unele din funcţiile sale; şi

(b) o persoană propune să asigure un credit ori o altă formă de finanţare către o altă parte în cadrul acordului respectiv.

(4) Dacă un organism al Serviciului Naţional de Sănătate intră într-un acord de dezvoltare finanţat extern, acesta poate, de asemenea, în legătură cu acordul respectiv, să intre într-un acord cu o persoană menţionată la subsecţiunea (3)(b) în legătură cu un acord de dezvoltare finanţat extern.

(5) În subsecţiunea (3)

„o altă parte” reprezintă orice parte a acordului, alta decât organismul; şi

„amenajările” includ:

(a) lucrări, construcţii, capacităţi, echipamente ori alte proprietăţi, precum şi servicii. 

(6) Faptul că un acord încheiat de către un organism al Serviciului Naţional de Sănătate nu a fost certificat în baza acestei secţiuni nu afectează validitatea sa.

II. Instituţiile de învăţământ

În privinţa statutului lor juridic, instituţiile engleze de învăţământ superior sunt organisme independente, fiind astfel parte a sectorului privat. Totuşi, ele primesc însemnate sume din fonduri publice, de a căror administrare corectă răspund faţă de Consiliul de Finanţare a Învăţământului Superior din Anglia152 şi, în cele din urmă, în faţa Parlamentului. 

Competenţele instituţiilor respective sunt menţionate în actele lor constitutive, care le pot conferi o largă autonomie în privinţa posibilităţii lor de contractare a IFP. Fiecare instituţie trebuie, de asemenea, să încheie un memorandum financiar cu HEFCE. Una din constrângerile privitoare la contractarea IFP se referă la faptul că instituţiile trebuie să urmărească eficienţa economică a proiectelor iniţiate153, prin urmare, ele trebuind să aprecieze dacă IFP reprezintă cea mai bună opţiune pentru asigurarea serviciilor dorite. 

Deşi instituţiile de învăţământ sunt organisme independente din punct de vedere juridic, totuşi, ele sunt supuse regulilor privind desfăşurarea achiziţiilor publice. Acest fapt implică cerinţele publicităţii şi licitaţiei deschise de produse şi servicii cu un volum peste plafonul valoric stabilit prin regulile respective. Ca regulă generală, aceste reguli se aplică şi IFP154. 

III. Autorităţile locale

Legea privind contractele autorităţilor locale–1997155

Conform secţiunii 1(1) din lege, autorităţile locale au competenţa de încheiere de contracte cu alte persoane pentru furnizarea sau punerea la dispoziţie de bunuri şi servicii, pentru scopurile sau în legătură cu renunţarea la respectiva funcţie de către autoritatea locală în discuţie.

Secţiunea 2 reglementează certificarea contractelor. Astfel, în situaţia în care o autoritate locală a încheiat un contract, el va produce efecte (şi este socotit a produce întotdeauna efecte), dacă este un contract certificat, în sensul că autoritatea locală are competenţa de a-l încheia. 

Cerinţa de certificare se referă la necesitatea emiterii unui certificat de către autoritatea locală respectivă (fie înainte, fie după încheierea contractului). Potrivit secţiunii 3(2), acest certificat trebuie să conţină: detalii privind perioada în care contractul operează; scopul contractului; o declaraţie realizată potrivit secţiunii 4(3)156 sau (4)157; o declaraţie din care să rezulte că autoritatea locală a avut sau are competenţa de încheiere a contractului şi din care să reiasă şi dispoziţia legală care atribuie această competenţă; o menţiune din care să reiasă că o copie de pe certificat a fost sau urmează să fie dată fiecărei persoane căreia trebuie să i se dea; o menţiune privind îndeplinirea tuturor condiţiile legale cerute pentru validitatea certificatului şi, totodată, pentru emiterea acestuia. 

Ordinul privind contractele de construcţii–1998158

Conform secţiunii 4(2) din ordin, un contract este considerat a intra în IFP dacă sunt îndeplinite cumulativ toate condiţiile următoare:

(a) cuprinde o declaraţie conform căreia acesta intră în respectiva iniţiativă sau, după cum este cazul, în cadrul unui proiect căruia i se aplică principii asemănătoare;

(b) calificarea contractului este stabilită de către cel puţin o parte la contract, prin referire la unul sau mai multe din următoarele aspecte:

(i) standardele urmărite în derularea serviciului, furnizarea acestuia fiind principalul sau unul din scopurile principale pentru care este construită clădirea sau structura;

(ii) întinderea, rata sau intensitatea utilizării tuturor sau unor părţi ale clădirii sau construcţiei în discuţie; sau

(iii) dreptul de a opera orice amenajare în legătură cu clădirea sau structura în discuţie; şi

(c) una din părţile la contract este:

(i) un minister al Coroanei;

(ii) un departament ale cărui conturi trebuie elaborate în conformitate cu Legea controlului contabil al departamentelor din 1866;

(iii) orice altă autoritate sau organism ale cărui conturi trebuie verificate sau certificate sau care sunt deschise inspecţiei Controlorului General de Conturi, în baza unui acord intrat în vigoare înainte de data începerii executării contractului;

(iv) orice autoritate sau organism enumerat în Schema 4 din Legea controlului contabil naţional din 1983159;

(v) un organ ale cărui conturi sunt supuse controlului de către auditori desemnaţi de către Comisia de Audit;

(vi) organismul de conducere sau garanţii (trustees) unei şcoli voluntare, în sensul secţiunii 31 din Legea educaţiei din 1996160; sau

(vii) o companie deţinută în totalitate de către unul din organele menţionate în par. (i)–(v). 

 

Note:

Comisia Europeană, Directorate–General for Regional Policy, Guidelines for successful public–private partnerships, (citat în continuare drept: Guidelines), martie 2003, p. 13.

2 Dacă proiectele iniţiale vizau deseori sectoarele gospodăririi apelor şi, respectiv, cel al drumurilor, în prezent, acordurile PPP sunt acceptate într-un număr mare de sectoare de infrastructură şi servicii. 

3 Comisia Europeană, Guidelines, op. cit., p. 15.

4 De exemplu, pot fi generate venituri suplimentare prin utilizarea capacităţilor libere, ori prin înstrăinarea surplusului de active publice. 

5 În mod suplimentar, prin expunerea serviciilor publice concurenţei, PPP permit proiectarea costurilor serviciilor publice în raport cu standardele de piaţă. 

6 Comisia Europeană, Guidelines, op. cit., p. 16.

7 Cum ar fi clauzele contractuale, contribuţiile în natură, facilităţile de finanţare ori granturile (împrumuturile nerambursabile) acordate. 

8 Astfel, de exemplu, se utilizează alternativ, turnkey (contract la cheie) ori build–operate–transfer (BOT).

9 Commission Interpretative Communication on Concessions under Community Law (2000/C121/02), citată în continuare drept: Interpretative Communication.

10 Totuşi, conform Guidelines, op. cit., p. 19, în stadiul actual al lucrurilor, nu este posibilă definirea tuturor tipurilor de PPP prin aplicarea regulilor referitoare la achiziţii publice contractelor de concesiune. 

11 Aceste mecanisme prezintă oportunităţi pentru participarea sectorului privat în diverse grade la întreţinerea, operarea şi administrarea infrastructurii. 

12 Pentru detalii, a se vedea: Comisia Europeană, Guidelines, op. cit., p. 20–21.

13 Care permit unui partener privat să finanţeze, să construiască şi să exploateze o infrastructură generatoare de venituri, în schimbul dreptului de strângere a veniturilor asociate pentru o perioadă anume de timp. Concesiunile sunt acordate, în general, în funcţie de următoarele criterii: tariful perceput utilizatorilor; nivelul sprijinului financiar solicitat guvernului sau altor autorităţi publice; capacitatea de punere în aplicare a proiectului.

14 „Private divestiture”, care se poate prezenta sub două forme: completă ori parţială (în fapt, fiind vorba despre privatizarea activelor publice). 

15 NEI Transport, Rotterdam, Public Private Partnerships; introduction, handbook, recommendations and conclusions, aprilie 2001, P. I. 3–I.4.

16 De exemplu, este cazul tunelului de sub Canalul Mânecii, construcţia unor autostrăzi în Estul Europei (cum ar fi M5 din Ungaria), construcţia unui pod în Portugalia, a unui sistem de transport rapid în Greater Manchester (Marea Britanie).

17 Joint venture company.

18 Exemple ale acestui tip de PPP pot fi găsite în mod obişnuit în situaţia proiectelor de infrastructură în care aceasta este deţinută (în totalitate sau parţial) de către autorităţile publice (cum ar fi aeroporturile), sau acolo unde există un angajament ferm al tuturor părţilor, incluzând aici autorităţile regionale sau locale. Astfel de exemple sunt noile capacităţi cargo ale aeroportului Vatry (Franţa), precum şi concesiunea de tip BOT pentru noul terminal al aeroportului din Petersurg (Rusia), prin intermediul unei finanţări BERD, precum şi Tunelul Mont Blanc între Franţa şi Italia. 

19 Cum ar fi: „risktaking turnkey" sau contracte „design-built".

20 Astfel de exemple reprezintă construirea podului Řresund între Danemarca şi Suedia, construcţia tunelului Westerschelde în Olanda şi construcţia unei legături feroviare rapide între Bruxelles şi Olanda. 

21 Referitoare, de exemplu, la sănătatea publică, transport, finanţe publice, dreptul contractelor, mediu, achiziţii publice, legislaţia muncii, legislaţia fiscală şi contabilă. 

22 Comisia Europeană, Guidelines, op. cit., p. 39.

23 Conform Comisiei Europene (Guidelines, op. cit., p. 39), adesea, în situaţia reformei ori privatizării, partenerul ori operatorul nu este selectat pe o bază competitivă.

24 Directivele clasice acoperă una din următoarele categorii:

- lucrări, incluzând aici construcţii şi activităţile de inginerie civilă, precum şi contractele care privesc furnizarea de bunuri şi servicii necesare pentru derularea primelor;

- bunuri, incluzând achiziţia de produse, indiferent de tipul contractului utilizat: vânzare–cumpărare, închiriere, leasing etc., precum şi furnizarea, livrarea, instalarea şi operarea echipamentului şi maşinilor;

- servicii, categorie care acoperă furnizarea de servicii, inclusiv de inginerie, arhitectură ori alte servicii profesionale. A se vedea: Comisia Europeană, Guidelines, op. cit., p. 45.

De asemenea, jurisprudenţa CEJ, precum şi interpretarea oferită de către Comisia Europeană au stabilit că, în cazul lucrărilor conexe serviciilor furnizate, se aplică Directiva privind serviciile. Caracterul conex al lucrărilor se poate defini prin raportare la obiectul contractului sau la valoarea cea mai însemnată a unei componente. CEJ a favorizat această din urmă încadrare. 

25 Comisia Europeană, Projet de communication interprétative de la Commission sur les concessions en droit communautaire des marchés publics, (citată în continuare : « Projet de communication interprétative »), 24 februarie 1999, p. 10 şi urm. Proiectul de Comunicare este important pentru că el conţine referinţe explicite la PPP; menţiuni care au fost eliminate în textul final al Comunicării. Prin urmare, am ales să urmez textul proiectului. 

26 Cazul 810/79, Peter Überschär vs. Bundesversicherungsanstalt für Angestelle.

27 Hotărârea din 5 decembrie 1989 în cazul C-3/88, Comisia vs. Italia (Dataprocessing).

28 Acest fapt rezultă din jurisprudenţa CEJ, în special din hotărârea în cazul „Raulin” (din 26 februarie 1992 în cazul C-357/89) şi, respectiv, din cea în cazul „Parlamentul European vs. Consiliu” (din 7 iulie 1992 în cazul C-295/90), conform căreia, respectarea principiului egalităţii de tratament impune nu numai fixarea de condiţii de acces nediscriminatorii în privinţa unei activităţi economice, dar, totodată, şi cerinţa ca autorităţile publice să adopte toate măsurile necesare, care să faciliteze exercitarea acestor activităţi. 

29 Hotărârea din 25 aprilie 1996 în cazul C-87/94, Bus Wallons. Prin urmare, Curtea a elaborat, în cadrul acestor două hotărâri, un principiu de tratament între ofertanţi, care face abstracţie de o eventuală discriminare pe temeiul naţionalităţii acestora ori a altor criterii de distincţie.

30 Comisia Europeană, Projet de communication interprétative, op. cit., p. 11. Exemplul care se citează, în cazul PPP este următorul: dacă, în situaţia caietelor de sarcini pentru proiectele complexe de infrastructură se poate prevede posibilitatea pentru toţi candidaţii de a aduce îmbunătăţiri în raport cu soluţiile avute în vedere de către autoritatea contractantă, aceste caiete de sarcini nu pot viza cerinţe esenţiale şi, prin urmare, acestea trebuie delimitate în mod precis.

31 Comisia Europeană, Projet de communication interprétative, op. cit., p. 12.

32 Publicarea unui aviz ori a unei informări prealabile în cotidiene, în publicaţii specializate ori afişarea acestor anunţuri. Aceste avize cuprind, în general, informaţii necesare care permit potenţialilor ofertanţi să decidă dacă sunt interesaţi să participe la procedura respectivă (de exemplu, criterii de selecţie sau de atribuire). Aici este inclus obiectul concesiunii ori al parteneriatului, precum şi caracterul şi întinderea prestaţiilor concesionarului ori ale prestatorului. Prin îndeplinirea acestei condiţii de publicare, se consideră că transparenţa este asigurată. 

33 Hotărârea din 11 iulie 1989 în cazul 265/87, Schräder, par. 21.

34 Hotărârea din 27 octombrie 1993 în cazul 127/92, par. 27.

35 Hotărârea din 19 iunie 1980 în cazurile conexe 41/79, 121/79 şi 796/79, Testa et al., par.21.

36 Hotărârea din 19 iunie 1997 în cazul T-260/94, Air Inter SA, par. 14.

37 A se vedea, de exemplu, hotărârea din 17 mai 1984 în cazul 15/83, Denkavit Nederland.

38 Astfel, de exemplu, un stat membru nu poate cere, în cadrul selecţiei ofertanţilor, capacităţi tehnice, profesionale ori financiare disproporţionate şi excesive în raport cu obiectul concesiunii sau formei asemănătoare de PPP. 

39 Cazul Vlassopoulou (din 7 mai 1991, cazul C-340/89); cazul Dennemeyer (din 25 iulie 1991, cazul C-76/90).

În primul caz, CEJ a constatat că, „condiţiile naţionale de calificare, aplicate discriminatoriu în funcţie de naţionalitate, pot avea ca efect împiedicarea exercitării de către naţionalii altor state membre a dreptului de stabilire garantat din art. 52 din Tratat. Aceasta pare a fi situaţia dacă regulile naţionale în discuţie fac abstracţie de cunoştinţe şi de calificări deja dobândite de către cel interesat în alt stat membru”. În cazul Dennemeyer, Curtea a precizat, în special că „un stat membru nu poate subordona realizarea prestării de servicii pe teritoriul său respectării tuturor condiţiilor necesare pentru stabilire, sub sancţiunea privării de întreg efectul util al dispoziţiilor Tratatului destinate, în mod precis, asigurării libertăţii de prestare a serviciilor”. De asemenea, în cazul Webb (din 17 decembrie 1981, cazul 279/80), Curtea a adăugat faptul că libertatea de prestare a serviciilor impune ca „statul membru destinatar al prestaţiei (…) să ţină cont de justificările şi de garanţiile deja prezentate de către prestator pentru exercitarea activităţii sale în statul membru de reşedinţă”. 

40 Comisia Europeană, Projet de communication interprétative, op. cit., p. 14.

Astfel, de exemplu, statul membru în care este furnizată prestaţia este ţinut să accepte calificările, echivalente capacităţilor profesionale, tehnice şi financiare ale prestatorilor de servicii deja dobândite de către cel interesat în alt stat membru. 

41 A se vedea, în special hotărârea din 15 martie 1988 în cazul 147/86, Comisia vs. Republica Elenă. 

42 Hotărârea din 21 iunie 1974 în cazul 2/74, Reyners.

43 A se vedea 40 Concluziile Avocatului general Mischo în cazul C-3/88, Dataprocessing, citat anterior. 

44 Ca exemplu, CEJ a precizat, în privinţa aplicării excepţiei menţionate de art. 55, următoarele:

- autoritatea publică asigură controlul activităţilor transferate şi dispune de mijloace utile pentru asigurarea apărării intereselor publice (hotărârea din 15 martie 1988 în cazul 147/86);

- activităţile transferate erau de natură tehnică şi străine de exercitarea autorităţii publice (Cazurile C-3/88 şi C-272/91, Data Processing şi Lottomatica). 

45 Comisia Europeană, Livre Vert les marches publics dans l'Union Europeenne: Pistes de reflexion pour l'avenir, Communication adoptée par la Commission, (citată în continuare ca « Livre Vert »), 27 noiembrie 1996, p. 15 şi urm.

46 Idem.

47 Ibidem.

48 Comisia Europeană, Livre Vert, op. cit., p. 16.

49 NEI Transport, Rotterdam, Public Private Partnerships; introduction, handbook, recommendations and conclusions, aprilie 2001, P. I.8.

50 Totuşi, practica întâlnită în statele membre ale UE impune aplicarea acestor reguli chiar şi cazul proiectelor mai mici. 

51 NEI Transport, Public Private Partnerships, op. cit., P. I.9.

52 În sensul redactării unor recomandări privitoare la procedura de atribuire.

53 Care sunt calificate drept concesiuni ale infrastructurii, conform NEI Transport, Public Private Partnerships, op. cit., P. I.9.

54 Avis du Comité économique et social sur le ´Renforcement du droit des concessions et des contrats de Partenariats Publics-Privés (PPP) (2001/C 14/19), în Journal officiel des Communautés européennes, 16.1.2001.

64 Marceau Long, Remarques conclusives, op. cit., p. 77–78. Potrivit art. 350 din vechiul cod, este interzisă inserarea, în caietul de sarcini, a oricărei clauze privitoare la plăţile diferenţiate. Totodată, plata prin anuităţi poate fi autorizată cu titlu excepţional şi tranzitoriu, în cazul în care nu este posibil un alt mod de finanţare. Această autorizare este acordată în condiţiile fixate prin decret comun al miniştrilor de interne, al economiei şi finanţelor, al afacerilor sociale şi cel al lucrărilor publice. 

65 Initiative pour des services d’utilite publique en Europe, Lexique d’utilite publique, p. 5.

66 Marceau Long, Remarques conclusives, op. cit., p. 78.

96 Contracte care sunt mai cunoscute sub numele de Private Finance Initiative (PFI), în Marea Britanie. 

119 În această situaţie, motivul de nefurnizare a serviciului respectiv este irelevant. A se vedea: Olanda, Public–Private Partnership, op. cit., p. 10. 

157 Secţiunea priveşte posibilitatea acordării unui împrumut sau de realizare a unei plăţi în contul uneia din părţile la contract, precum şi cerinţa de garantare a acestei prestaţii contractuale. 

158 The Construction Contracts (England and Wales) Exclusion Order 1998. 

159 Care se referă la ramurile industriale naţionalizate şi la alte autorităţi publice. 

